40 Fakta Menarik Berkenaan Sejarah Raja-Raja Melayu

Pada penulisan kali ini, penulis ingin berkongsi beberapa fakta menarik berkenaan Raja-Raja Melayu sepanjang sejarah institusi kesultanan-kesultanan Melayu yang masih kekal berdaulat sehingga kini di negara kita Malaysia dan Brunei Darussalam:

1) Kesultanan Kedah adalah kesultanan tertua di Semenanjung Tanah Melayu dan masih kekal berdaulat memerintah sehingga kini. Bahkan antara institusi monarki yang tertua di dunia masih memerintah. Sejarahnya boleh ditelusuri seawal abad ke-12, bahkan jauh lebih awal seawal abad kedua Masihi kerana Kesultanan Kedah adalah kesinambungan daripada Kerajaan Purba Langkasuka. Jauh sebelum pengasasan Kesultanan Melaka dan khilafah Bani Abbasiyyah yang berpusat di Baghdad masih memerintah ketika itu (abad ke-12).

2) Kesultanan Kedah bukan sahaja kesultanan tertua di dunia yang masih kekal memerintah, bahkan susurgalur pemerintahnya masih belum putus dari jurai lelaki.

3) Malaysia adalah satu-satunya negara di dunia yang mempunyai sembilan orang raja berdaulat yang memerintah sembilan negeri masing-masing serta mengamalkan sistem penggiliran dan pemilihan jawatan Yang Dipertuan Agong dalam kalangan Raja-Raja Melayu tersebut sebagai ketua negara bagi Persekutuan Malaysia.

4) Sungguhpun Kesultanan Melaka tidak lagi wujud sejak tahun 1511, tetapi legasi kesultanan tersebut telah melahirkan Kesultanan Perak, Pahang dan Johor yang masih kekal memerintah sehingga kini. Daripada Empayar Kesultanan Johor-Riau-Lingga-Pahang pula, lahirnya Kesultanan Terengganu dan Selangor yang juga masih kekal memerintah sehingga kini.

5) Empayar Kesultanan Kedah suatu ketika dahulu begitu luas sehingga ke selatan Burma (kini Myanmar). Perlis dan Pulau Pinang yang kini menjadi negeri-negeri berasingan dalam Persekutuan Malaysia, pada asalnya merupakan sebahagian daripada wilayah Kesultanan Kedah. Antara kerajaan / kesultanan lain yang pernah wujud daripada Kesultanan Kedah ialah seperti Kerajaan Kubang Pasu dan Kerajaan Setul. Wilayah Kerajaan Kubang Pasu kembali bersatu semula dalam Kesultanan Kedah, sementara wilayah Kerajaan Setul diserap menjadi wilayah Siam (Thailand) yang pada masa kini dikenali sebagai Satun.

6) Negeri Kelantan pada abad ke-17 pernah diperintah oleh seorang ratu bernama Paduka Cik Siti Wan Kembang yang mewarisi takhta Kerajaan Tanah Serendah Sekebun Bunga. Negeri Kelantan sehingga kini amat sinonim dengan gelaran Negeri Cik Siti Wan Kembang kerana kemasyhuran kisah sejarah pemerintahan baginda. Takhta kerajaan baginda diserahkan pula pada anak angkatnya yang juga berketurunan raja iaitu Puteri Saadong setelah kemangkatannya.

7) Tahukah anda bahawa dalam sejarah kegemilangan Kesultanan Aceh dahulu terdapat dua orang putera Sultan daripada dua kesultanan di Tanah Melayu yang pernah ditabalkan sebagai Sultan Aceh? Pertama, ialah Raja Alauddin, putera kepada Sultan Perak kedua iaitu Sultan Mansur Shah I, yang ditabalkan sebagai Sultan Aceh kelapan pada tahun 1579 menggantikan ayahanda mentuanya, Sultan Ali Ri’ayat Shah, dengan gelaran Sultan Alauddin Mansur Shah. Kali kedua, ialah Raja Hussein, putera kepada Sultan Pahang ke-11 iaitu Sultan Ahmad Shah II, yang juga mengambil alih takhta ayahanda mentua baginda iaitu Sultan Iskandar Muda selepas kemangkatannya pada tahun 1636 dengan memakai gelaran Sultan Iskandar Thani (Thani dalam bahasa Arab bermaksud “kedua”).

8) Tujuh daripada sembilan institusi kesultanan di Malaysia mengamalkan sistem pewarisan takhta seperti biasa, iaitu keutamaan pada setiap jurai lelaki waris putera sulung. Tetapi berlainan dengan sistem pewarisan takhta Kesultanan Perak dan Negeri Sembilan. Kesultanan Perak mengamalkan sistem giliran iaitu waris lelaki bagi tiga jurai keluarga kerabat diraja berhak atas takhta dengan syarat perlu melalui enam langkah perlantikan jawatan Raja-Raja Bergelar, bermula daripada hierarki jawatan Raja Kecil Bongsu, Raja Kecil Tengah, Raja Kecil Sulung, Raja Kecil Besar, Raja DiHilir, Raja Muda, barulah menaiki takhta sebagai Sultan. Walau bagaimanapun, perubahan boleh dilakukan oleh Dewan Negeri Perak atas beberapa faktor seperti masalah kesihatan, akhlak atau atas kerelaan individu waris itu sendiri yang memberi laluan kepada waris di bawahnya. Bagi institusi Kesultanan Negeri Sembilan pula, pewarisan takhta Yang Dipertuan Besar juga tidak semestinya pada putera sulung pemerintah sebelumnya, tetapi berdasarkan pemilihan dan permuafakatan kesemua empat orang Datuk Undang dalam kalangan kerabat diraja mereka.

9) Selain gelaran Sultan, terdapat juga institusi Raja Melayu di Malaysia yang menggunakan gelaran Raja seperti Raja Perlis dan gelaran Yang Dipertuan Besar seperti Negeri Sembilan.

10) Almarhum Sultan Hisamuddin Alam Shah al-Haj daripada Kesultanan Selangor merupakan Raja Melayu yang paling singkat tempohnya menjawat jawatan Yang Dipertuan Agong iaitu kurang daripada enam bulan kerana kemangkatan baginda pada tahun 1960.

11) Almarhum al-Sultan Tuanku Abdul Halim Muadzam Shah daripada Kesultanan Kedah merupakan satu-satunya Raja Melayu yang pernah menjawat jawatan Yang Dipertuan Agong sebanyak dua kali iaitu pada tahun 1970-1975 dan sekali lagi pada tahun 2011-2016 melalui sistem giliran. Bahkan baginda memegang rekod sebagai Yang Dipertuan Agong tertua pernah menyandang jawatan tersebut pada usia 88 tahun.

12) Sebelum kemangkatan Almarhum al-Sultan Tuanku Abdul Halim Muadzam Shah, baginda merupakan pemerintah monarki kedua paling lama masih memerintah di dunia selepas Ratu Elizabeth II dari kerajaan United Kingdom dengan jarak tempoh pemerintahan antara baginda berdua hanya enam tahun. Kini, kedudukan kedua tersebut dipegang oleh Sultan Hassanal Bolkiah, Sultan Brunei yang masih kekal memerintah sehingga kini dengan jarak tahun pemerintahan antara baginda berdua dalam 14 tahun.

13) Walau bagaimanapun, Raja Melayu paling lama memerintah direkodkan dalam sejarah setakat ini masih dipegang oleh Kesultanan Kedah iaitu Almarhum Sultan Muhammad Jiwa Zainal Adilin II yang memerintah Kedah selama 68 tahun (1710-1778). Ini menjadikan Almarhum baginda merupakan antara pemerintah monarki paling lama memerintah di dunia.

14) Kesultanan Perlis (pemerintahnya menggunakan gelaran Raja Perlis) yang pada asalnya merupakan sebahagian daripada Empayar Kesultanan Kedah merupakan kesultanan termuda dalam sejarah Tanah Melayu yang diasaskan pada tahun 1843.

15) Sebelum kedatangan James Brooke, Kesultanan Brunei menguasai hampir seluruh utara Kepulauan Borneo yang pada masa kini meliputi negeri Sarawak dan Sabah.

16) Negeri Sarawak pernah mempunyai kesultanannya sendiri yang sempat diperintah oleh seorang sahaja sultan daripada waris Kesultanan Brunei iaitu Sultan Ibrahim Ali Omar Shah (Sultan Tengah) yang memerintah pada awal abad ke-17.

17) Makam Sultan Brunei yang kedua iaitu Sultan Abdul Majid yang memerintah sekitar tahun 1402-1408 berada di Kota Nanjing, China dan menjadi antara pusat tarikan pelancong di sana. Walaupun maklumat berkenaan baginda ada dalam catatan sejarah China, namun Batu Tarsilah yang mencatatkan salasilah keturunan Sultan-Sultan Brunei tiada maklumat berkenaan baginda.

18) Raja-Raja Melayu yang memerintah Kesultanan Johor, Pahang dan Terengganu pada masa kini jika ditelusuri susurgalur sebelah lelaki ketiga-tiga kesultanan tersebut, mereka berkongsi seorang tokoh leluhur yang sama, iaitu Tun Habib Abdul Majid, Bendahara Johor yang mentadbir Kesultanan Johor pada akhir abad ke-17. Daripada jurai keturunan salah seorang puteranya iaitu Tun Abdul Jalil yang kemudiannya bergelar Sultan Abdul Jalil Riayat Shah IV, berkembangnya nasab sultan-sultan Johor daripada dinasti Bendahara, Kesultanan Riau-Lingga dan Kesultanan Singapura. Daripada jurai keturunan salah seorang cucunda baginda pula iaitu Tun Abdul Jamal ibni Tun Abbas ibni Sultan Abdul Jalil Riayat Shah IV, lahirnya nasab sultan-sultan Johor dinasti Temenggung yang memerintah negeri Johor sehingga kini. Adinda kepada Sultan Abdul Jalil IV iaitu Tun Zainal Abidin ibni Bendahara Tun Habib Abdul Majid pula ditabalkan di Terengganu menjadi Sultan Terengganu pertama dengan gelaran Sultan Zainal Abidin dan waris baginda terus memerintah negeri Terengganu sehingga kini. Seterusnya, daripada jurai Tun Abdul Majid ibni Tun Abbas ibni Sultan Abdul Jalil Riayat Shah IV, berterusannya nasab keturunan sultan-sultan Pahang dinasti Bendahara yang memerintah sehingga kini.

19) DYMM Sultan Dr. Nazrin Muizzuddin Shah, baginda Sultan Perak yang memerintah negeri Perak pada masa kini merupakan satu-satunya Raja Melayu di Malaysia yang mempunyai kelulusan akademik Ijazah Doktor Falsafah (PhD). Baginda memperoleh PhD dalam bidang Politik, Ekonomi dan Kerajaan daripada Universiti Harvard, Amerika Syarikat. Sebelum itu, baginda merupakan lulusan Ijazah Sarjana Muda dalam bidang Falsafah, Politik dan Ekonomi di Universiti Oxford, UK, dan Ijazah Sarjana dalam bidang Pentadbiran Awam di Universiti Harvard, Amerika Syarikat.

20) DYMM Sultan Mizan Zainal Abidin, baginda Sultan Terengganu yang memerintah negeri Terengganu pada masa kini bukan sahaja seorang Raja Melayu yang pernah bergelar atlet sukan negara dan pernah dua kali memenangi pingat emas dalam acara sukan kuda lasak peringkat Sukan SEA, bahkan baginda juga pernah memecahkan rekod kebangsaan dan rekod Sukan SEA bagi acara sukan tersebut pada tahun 2017 yang lalu.

21) DYMM Sultan Hassanal Bolkiah, baginda Sultan Brunei yang memerintah negara Brunei Darussalam pada masa kini bukan sahaja tergolong dalam kelompok beberapa orang pemerintah berkuasa mutlak yang masih memerintah di dunia pada masa kini, bahkan baginda juga diiktiraf sebagai antara pemerintah monarki paling kaya di dunia. Antara negara lain yang masih mengekalkan institusi pemerintahan berkuasa mutlak seperti kerajaan Arab Saudi, Oman dan Eswatini. Baginda bukan sahaja seorang Sultan, bahkan baginda juga memegang jawatan sebagai Perdana Menteri, Menteri Pertahanan dan Menteri Kewangan Brunei. Istana Nurul Iman di Bandar Seri Begawan diiktiraf sebagai antara istana kediaman rasmi pemerintah terbesar di dunia.

22) Almarhum Tuanku Syed Harun Putra Jamalullail, Raja Perlis keenam merupakan Yang Dipertuan Agong paling muda pernah ditabalkan dalam sejarah institusi Yang Dipertuan Agong yang mana ketika pertabalan tersebut baginda baru berusia 40 tahun (1960).

23) DYMM Sultan Muhammad V, baginda Sultan Kelantan yang memerintah negeri Kelantan pada masa kini merupakan satu-satunya Raja Melayu yang turun dari takhta Yang Dipertuan Agong ketika masih dalam tempoh pemerintahan. Baginda juga merupakan satu-satunya Yang Dipertuan Agong yang ditabal tanpa mempunyai Raja Permaisuri Agong.

24) Almarhum Sultan Alaeddin Sulaiman Shah, Sultan Selangor kelima yang memerintah pada tahun 1898-1938 merupakan antara Raja Melayu yang amat dikenali berjiwa ulama. Baginda amat dikenali sebagai seorang pemerintah yang suka mendampingi para ulama’, sering menyampaikan khutbah dan pernah mengarang beberapa buah kitab berkenaan akidah dan akhlak.

25) Almarhum Sultan Abu Bakar, Sultan Johor yang masyhur dikenali sebagai Bapa Pemodenan Negeri Johor merupakan Raja Melayu terawal yang pernah mengelilingi dunia terutamanya melawat benua Eropah dan Asia sekitar abad ke-19 serta menjalinkan hubungan diplomatik dengan kerajaan-kerajaan besar di tempat-tempat yang dikunjungi oleh baginda. Antaranya lawatan baginda ke England (1866), Turki Uthmaniyah (1866), Paris, Vienna, Prussia, China, Jepun, Kepulauan Jawa dan Itali. Baginda turut dianugerahi beberapa darjah kebesaran daripada pemerintah-pemerintah kerajaan besar tersebut sepanjang lawatan baginda. Bahkan, baginda mangkat ketika kunjungan baginda di London pada tahun 1895 dan jenazah baginda dibawa pulang semula ke Johor untuk disemadikan.

26) Almarhum Tuanku Abdul Rahman, iaitu Yang Dipertuan Besar Negeri Sembilan kelapan dan juga Yang Dipertuan Agong pertama berkelulusan Ijazah Sarjana Muda undang-undang daripada Inner Temple di United Kingdom. Bahkan, baginda pernah dilantik sebagai Presiden pertama Kesatuan Melayu United Kingdom (KMUK/MSGB), iaitu persatuan pelajar Melayu terawal di Eropah ketika baginda menuntut di sana, dan Almarhum Tunku Abdul Rahman Putra al-Haj merupakan Setiausaha Agong pertamanya. Bukan itu sahaja, isteri pertama baginda adalah seorang wanita berbangsa Eropah yang bernama Dulcibella Campbell atau nama Islamnya, Cik Puan Maimunah. Bagindalah bonda kepada Almarhum Tuanku Ja’afar yang mewarisi takhta Yang Dipertuan Besar Negeri Sembilan ke-10 dan juga Yang Dipertuan Agong ke-10.

27) Almarhum Sultan Abdul Samad, Sultan Selangor keempat, merupakan Raja Melayu paling tua direkodkan pernah memerintah. Baginda ditabalkan pada tahun 1857 ketika berusia 53 tahun, memerintah negeri Selangor selama 41 tahun sehingga baginda mangkat pada tahun 1898 ketika berusia 94 tahun. Walau bagaimanapun, terdapat rekod tidak rasmi lain yang mencatatkan bahawa Almarhum Sultan Abdul Momin iaitu Sultan Brunei ke-24 yang memerintah pada tahun 1852-1885 mangkat ketika memerintah pada usia melebihi 100 tahun.

28) Ketika zaman pendudukan tentera Jepun di Tanah Melayu, tiga orang putera Raja-Raja Melayu dari tiga negeri berasingan telah ditabalkan sebagai sultan atau raja oleh pihak Jepun kerana sultan atau raja sebelum itu telah mangkat atau diturunkan secara paksa dari takhta mereka. Mereka ialah Almarhum Tuanku Syed Hamzah Jamalullail Raja Perlis yang menggantikan takhta Almarhum kakandanya yang mangkat, Almarhum Sultan Ali Sultan Terengganu yang menggantikan takhta Almarhum ayahandanya yang mangkat dan Almarhum Sultan Musa Ghiathuddin Riayat Shah Sultan Selangor yang menggantikan takhta adindanya yang diturunkan oleh pihak Jepun. Walau bagaimanapun, setelah Jepun kalah dalam Perang Dunia Kedua dan berundur dari Tanah Melayu, diikuti dengan penguasaan semula pihak British di Tanah Melayu, ketiga-tiga orang Raja Melayu tersebut telah diturunkan dari takhta dan ditabalkan waris yang lain atau ditabalkan semula sultan sebelumnya.

29) Persidangan Raja-Raja Melayu (Durbar) kali pertama diadakan pada tahun 1897 di Istana Negara Kuala Kangsar, Perak, menghimpunkan empat orang Raja-Raja Melayu daripada Negeri-Negeri Melayu Bersekutu (Selangor, Perak, Pahang, Negeri Sembilan) yang memerintah ketika itu beserta residen-residen British. Persidangan Durbar tersebut merupakan pelopor kepada pembentukan Majlis Raja-Raja Melayu pada tahun 1948.

30) Pada asalnya, undian penggiliran perlantikan jawatan Yang Dipertuan Agong pertama kali diadakan dalam kalangan Raja-Raja Melayu adalah berdasarkan kepada senioriti tempoh pemerintahan. Calon pertama paling senior berdasarkan tempoh pemerintahan ketika itu ialah Almarhum Sultan Johor, Sultan Ibrahim al-Masyhur yang memerintah negeri Johor sejak tahun 1895, tetapi baginda menolak jawatan tersebut atas sebab tua dan keuzuran. Kemudian, tumpuan beralih pula kepada Almarhum Sultan Pahang ketika itu, Sultan Abu Bakar Ri’ayatuddin yang memerintah negeri Pahang sejak tahun 1932, tetapi baginda pula tidak mendapat mandat penuh. Seterusnya, undian bergerak pada calon ketiga iaitu Almarhum Yang Dipertuan Besar Negeri Sembilan ketika itu, Tuanku Abdul Rahman yang memerintah Negeri Sembilan sejak tahun 1933. Baginda mendapat mandat penuh dan akhirnya ditabal sebagai Yang Dipertuan Agong pertama. Sejak itu, sistem penggiliran jawatan Yang Dipertuan Agong bermula daripada Negeri Sembilan, kemudian Selangor, Perlis, Terengganu, Kedah, Kelantan, Pahang, Johor dan Perak.

31) Majlis Raja-Raja Melayu yang ditubuhkan setelah pembentukan Persekutuan Tanah Melayu pada tahun 1948 dan dianggotai oleh kesemua sembilan orang Raja-Raja Melayu yang sedang memerintah negeri masing-masing beserta keempat-empat orang Yang Dipertua Negeri berfungsi sebagai majlis mesyuarat diraja untuk memilih Yang Dipertuan Agong dan Timbalan Yang Dipertuan Agong selain membincangkan persetujuan sama ada meluluskan atau tidak apa-apa rang undang-undang, perbuatan dan upacara agama di seluruh persekutuan. Majlis Raja-Raja Melayu juga berfungsi menentukan pengampunan, tunda hukum, lega hukum, menggantung atau meringankan hukuman-hukuman.

32) Almarhum Yang Dipertuan Agong (YDPA) pertama merupakan ayahanda kepada Almarhum YDPA ke-10. Selain itu, Almarhum YDPA pertama juga merupakan ayahanda mentua kepada Almarhum YDPA kelima yang juga YDPA ke-14. Almarhum YDPA kedua pula merupakan ayahanda kepada Almarhum YDPA ke-11 dan juga besan dengan Almarhum YDPA keempat. Almarhum YDPA ketiga merupakan ayahanda kepada YDPA ke-12. Almarhum YDPA keempat merupakan nenda kepada Almarhum YDPA ke-13. Almarhum YDPA keenam merupakan nenda kepada YDPA ke-15. Almarhum YDPA ketujuh merupakan ayahanda kepada YDPA ke-16 yang kini sedang bertakhta dan juga besan dengan Almarhum YDPA kelapan. Almarhum YDPA kelapan pula berbesan dengan Almarhum YDPA ke-11, selain merupakan ayahanda mentua kepada YDPA ke-16 sekarang.

33) Daripada 15 orang Raja-Raja Melayu yang pernah ditabalkan sebagai Yang Dipertuan Agong sehingga kini, empat orang daripadanya mangkat ketika masih dalam tempoh pemerintahan YDPA iaitu YDPA pertama, kedua, keenam dan ke-11.

34) Sehingga tahun 2021 ini, tujuh daripada sembilan kesultanan telah melalui dua kali pusingan perlantikan Yang Dipertuan Agong. Baki lagi dua kesultanan yang masih belum lagi melalui dua kali pusingan tersebut ialah Johor dan Perak.

35) Sekiranya KBDYMM YDPA sekarang iaitu Al-Sultan Abdullah tidak menggantikan takhta ayahanda baginda, Sultan Haji Ahmad Shah yang diturunkan dari takhta kerana keuzuran pada awal tahun 2019, sudah tentu Sultan Haji Ahmad Shah menjadi Raja Melayu kedua yang dilantik sebagai YDPA kali kedua. Almarhum baginda mangkat pada bulan Mei 2019.

36) Almarhum Sultan Azlan Muhibbuddin Shah, Sultan Perak ke-34, bukan sahaja berkelulusan Ijazah Sarjana Muda undang-undang, bahkan Almarhum baginda pernah mencatat rekod negara pada tahun 1965 sebagai hakim termuda dalam sejarah negara-negara Komanwel apabila baginda dilantik sebagai Hakim Mahkamah Tinggi pada usia baru 37 tahun. Pada tahun 1979, baginda dilantik sebagai Hakim Besar Malaya dan seterusnya pada tahun 1982, baginda dilantik pula sebagai Ketua Hakim Negara. Ini menjadikan Almarhum baginda merupakan satu-satunya Raja Melayu yang pernah menyandang jawatan tertinggi dalam sejarah institusi kehakiman negara.

37) Sewaktu DYMM Sultan Sharafuddin Idris Shah, baginda Sultan Selangor yang memerintah pada masa kini bergelar Raja Muda Selangor suatu ketika dahulu, baginda pernah mencatat dua rekod negara. Pertama, baginda adalah individu pertama yang berjaya belayar mengelilingi dunia merentasi lautan dengan sebuah kapal layar diraja bernama Jugra. Baginda memulakan pelayaran pada tanggal 4 Februari 1995 daripada Pelabuhan Klang dan tiba semula ke tanah air pada tanggal 6 November 1996 setelah belayar mengelilingi dunia sejauh 27,940 batu nautika dan singgah di 155 pelabuhan seluruh dunia sepanjang 644 hari pelayaran baginda tersebut. Rekod negara kedua yang berjaya dilakukan oleh baginda ialah baginda bersama rakan sepasukannya, Richard Curtis, merupakan individu pertama yang berjaya melengkapkan cabaran pengembaraan kenderaan bermotor dari Peking, China ke Paris, Perancis pada tahun 1997. Baginda bersama rakan sepasukannya memulakan pemanduan pada tanggal 6 September 1997 dengan kelajuan maksimum 45 batu sejam, merentasi negara China, Nepal, India, Pakistan, Iran, Turki, Greece, Itali, Jerman dan akhir sekali tiba di Paris, Perancis pada tanggal 18 Oktober 1997.

38) DYMM Al-Sultan Abdullah Ri’ayatuddin al-Mustafa billah Shah, baginda Sultan Pahang dan juga KBDYMM Yang Dipertuan Agong yang sedang memerintah pada masa kini pernah mencatatkan rekod dunia sebagai pemegang gelaran Putera Mahkota kedua paling lama di dunia selepas Putera Charles United Kingdom. Baginda mula dilantik sebagai Tengku Mahkota Pahang pada tahun 1975 ketika berusia 16 tahun dan memegang jawatan tersebut selama 44 tahun sehinggalah baginda menaiki takhta pada tahun 2019 yang lalu menggantikan ayahanda baginda, Almarhum Sultan Haji Ahmad Shah. Putera Charles dari United Kingdom masih lagi sehingga kini memegang gelaran Putera Mahkota paling lama di dunia sejak bondanya, Ratu Elizabeth II menaiki takhta pada tahun 1952.

39) Tahukah anda, selain daripada baginda Sultan Terengganu DYMM Sultan Mizan Zainal Abidin, KBDYMM Yang Dipertuan Agong Al-Sultan Abdullah juga pernah memenangi pingat emas dalam acara sukan polo ketika Sukan SEA tahun 1983.

40) Untuk rekod, KBDYMM Raja Permaisuri Agong pada masa kini memiliki nama pertabalan paling panjang berbanding Raja-Raja Permaisuri Agong terdahulu. Tunku Hajah Azizah Aminah Maimunah Iskandariah binti Almarhum Sultan Iskandar al-Haj yang juga adinda kepada DYMM Sultan Johor yang memerintah pada masa kini pernah menjelaskan bahawa nama baginda yang panjang diberikan oleh Almarhum ayahanda baginda berasal daripada nama-nama keluarga baginda sendiri: Azizah (moyang saudara), Aminah (nenda), Maimunah (moyang) dan Iskandariah (versi perempuan nama Almarhum ayahanda baginda). Baginda terkenal dengan panggilan mesra Che Minah.


Drama Rebel: Thief Who Stole the People Dan Lagenda Hong Gil Dong

Drama ini merupakan antara drama genre saeguk atau sejarah yang paling saya minati selain daripada drama Six Flying Dragons dan Mirror of the Witch. Drama 30 episod ini pada dasarnya berlatarkan pemerintahan Raja Yeonsan yang terkenal dengan kekejamannya pada zaman dinasti Joseon serta kisah Hong Gil Dong (lakonan Yoon Kyunsang) yang dianggap sebagai Joseon Robin Hood pada ketika itu. Hong Gil Dong yang dipaparkan melalui drama ini merupakan antara pemberontak yang menentang kezaliman Raja Yeonsan. Hong Gil Dong di dalam drama ini juga mempunyai kekuatan luar biasa yang dikaitkan dengan mitos Mighty Child yang dikatakan boleh membawa malapetaka kepada Joseon sekiranya dibiarkan hidup sehingga dewasa.

Saya selalu tertarik dengan kisah sebegini, suatu konsep “from zero to hero” yang banyak dipaparkan dalam K-drama, sama seperti saya tertawan dengan Baker King Kim Takgu, Bridal Mask dan Neighborhood Lawyer Jo. Kisah figura terkenal Hong Gildong telah banyak dipaparkan dalam K-drama dan K-movies, namun interpretasi yang dipaparkan melalui drama Rebel ini cukup menarik dan berbeza daripada drama dan filem-filem sebelumnya. Hong Gil Dong yang sebenarnya adalah merupakan watak dalam novel karya Heo Gyun, yang bertajuk Hong Gildongjeon atau Kisah Hong Gil Dong. Heo Gyun menulis novel ini pada pertengahan zaman dinasti Joseon sebagai suatu refleksi untuk mengubah sistem kasta dalam masyarakat pada masa itu dan memerangi rasuah yang berleluasa dalam sistem politik.

Hong Gil Dong di dalam drama Rebel bukanlah sesiapa, dia merupakan anak kedua kepada seorang hamba, An Mo Gae (lakonan hebat Kim Sang Joong), yang berkhidmat dengan keluarga Jo sejak kecil. An Mo Gae seorang yang bijak meski buta huruf dan dia seorang yang sanggup berjuang apa sahaja demi keselamatan keluarganya. Watak abang Hong Gil Dong, Gil Hyeon, merupakan seorang yang cerdik (malah lebih cerdik daripada anak tuannya sendiri), berjaya memasuki istana sebagai pegawai diraja dan akhirnya belot lalu menyertai perjuangan Hong Gil Dong bersama pengikut mereka yang lain. Gil Hyeon merupakan antara watak yang paling saya sukai dalam drama ini, dia seorang bijak mengatur strategi dan kerana kepandaiannya telah membawa kepada kejatuhan seorang raja. Jang Noksu juga antara watak menarik dalam drama ini, dia dikatakan mengubah nama asalnya GongHwa kepada Jang Noksu kerana ingin memasuki istana dan tidak ingin tertindas lantaran dirinya yang bergelar gisaeng.

Kisah perjuangan Hong Gil Dong yang memerangi perbezaan kasta dan membantu rakyat dengan caranya tersendiri berlanjutan sehingga mencetuskan kemarahan Raja Yeonsan. Itu yang diterjemahkan dalam drama ini, Hong Gil Dong sebagai seorang pencuri, di mana dia telah mencuri rakyat daripada sang Raja. Rakyat menyanjungnya sebagai seorang hero, namun di sebalik kekuatan seorang Hong Gil Dong, dia masih seorang lelaki yang biasa. Kasih sayangnya terhadap adik-beradiknya serta para sahabatnya, serta cintanya terhadap isterinya, Ga Ryung, hampir membuatkan Hong Gil Dong hampir berputus asa daripada matlamat asalnya demi rakyat Joseon.

Raja Yeonsan dalam drama ini, pada saya diterjemahkan dengan cara yang unik oleh Kim Jiseok. Raja Yeonsan sememangnya seorang raja yang kejam, namun kekejaman itu digambarkan bermula daripada jiwanya yang memberontak kerana kurang dihormati oleh para pembesar akibat statusnya sebagai putera kepada Permaisuri yang terbuang. Pemberontakannya atas sebab kurangnya kasih sayang, kesunyian dan kurang dihormati membawa kepada kezalimannya. Pada saya, Raja Yeonsan dalam drama Rebel ini adalah contoh tragis seorang raja yang tidak ingin menjadi raja, namun akibat kuasa yang dimilikinya, dia menyalahgunakan kuasa demi memuaskan perasaannya yang memberontak. Sama seperti dalam drama 7 Days Queen, saya simpati dengan Raja Yeonsan, raja yang pada saya mempunyai masalah psikologi yang serius kerana latar belakang dan kisah zaman kanak-kanaknya.

Apa yang boleh dikutip daripada drama ini? Banyak, terlalu banyak momen-momen yang membuatkan saya tersentak dan terfikir sejenak. Kisah kesetiaan dan ikatan persahabatan para pengikut Hong Gil Dong yang dianggap seperti adik-beradiknya sendiri, isterinya yang setia yang sanggup mengorbankan nyawanya demi suami, dan juga kasih sayang antara adik-beradik Hong Gil Dong yang menyentuh hati.

Babak paling diingati? Tentunya sewaktu Hong Gil Dong terpaksa membuat pilihan antara menyelamatkan isterinya atau berjuang demi para pengikut dan rakyat yang setia kepadanya. Dia sanggup memanah isterinya sendiri kerana menjaga keselamatan rakyat yang berjuang bersamanya. Drama ini secara keseluruhannya memberi definisi apa itu perjuangan dan persahabatan. Kedua-dua Hong Gil Dong dan Raja Yeonsan adalah contoh pemberontak (Rebel), namun dalam konteks yang berbeza dan pengakhiran yang berbeza. Bagaimana semangat pemberontakan itu dapat disalurkan, sama ada dengan cara yang positif, atau negatif sehingga memakan diri sendiri. Pada saya,kisah ini adalah kisah yang masih wujud sehingga ke hari ini. Setiap kita punyai jiwa yang memberontak demi sesuatu yang masih belum kita capai, tapi, dengan usaha yang gigih dan semangat yang berterusan, kita pasti akan dapat mencapainya suatu hari nanti meski dengan segala dugaan dan halangan yang datang.

RUJUKAN


Hotel Dan Tudung

Kisah wanita bertudung nak kerja hotel tapi kena reject sebab bertudung.

Aku tak rasa ia idea yang bijak untuk membuat dasar macam tu.

Seorang peniaga kelab malam tak akan buang masa iklankan kerja dia untuk wanita tak bertudung.

Sebab dia tahu tak akan ada wanita dengan imej bertudung akan bertanya, saya nak pakai tudung boleh tak. Kita berbicara soal realiti.

Saya tahu akan ada yang berkata, kalau tak bertudung pun tetap tak boleh jika dia seorang muslim. Skop penulisan ini adalah menyentuh kesesuaian imej dan pemakaian.

Ada sesetengah perkara kita tak perlu buat peraturan bertulis. Biarkan sistem sosial kita sendiri bergerak dan ia sudah semulajadi dalam lingkungan itu.

Macam aku, tak akan aku nak ajak kawan aku lepak makan kat kedai cina non muslim? Kecuali la di situ ada gerai Melayu

Dalam satu hotel yang besar akan ada banyak department. Jika yang jaga bar tu rasanya memang tak sesuai untuk yang imej bertudung. Tapi kalau jadi front line penyambut tetamu depan tu apa masalahnya?

Kerana mereka tak seksi? Itu sudah manipulasi ke atas wanita. Hakikatnya memang ada berlaku dalam industri besar. Tetapi kita kenalah berganjak ke paradigma baru.

Sekarang ni pelangan bukan mencari siapa yang lawa depan kaunter. Ini bukan nak mencari bini atau nak parti buih. Orang nak tidur di hotel yang ada servis tip top. Orang nak servis. Itu keutamaan. Tapi kalau servis cantik muka Fazura depan kaunter, itu kira pakej bonus.

Satu yang pasti dasar macam ni bukan ditentukan si cina, melayu atau india. Ia memang sudah sebulat suara satu organisasi yang setuju dengan dasar kolot ni.

Aku dulu kerja dengan airport dan di kedai duty free mereka mahukan pekerja mereka kemas, nampak anggun dan attractive.

Tetapi tiada isu nak menilai daya penarik itu dari segi dia bertudung atau tak, gemuk atau kurus. Ramai je wanita yang berisi dan bertudung nampak anggun.

Konsep attractive digunakan bukannya menggoda tetapi perwatakan yang menarik pelanggan untuk datang. Dengan kesediaan membantu pelanggan, welcoming personalities, senang guest nak dekati mereka, murah dengan seyuman, interaktif, helpful dan paling penting dia tahu bekerja.

Percaya atau tak Eraman Malaysia yang mengamalkan konsep ini mampu menjana sehingga 1 juta ringgit keuntungan sehari.

Mereka banyak pesaing lain tetapi mereka meletakkan konsep cantik dan menarik itu pada personaliti bukannya pada seksi pakaian ketat dan sebagainya.

Sebaliknya mereka setiap shift ada briefing mintak staf grooming supaya tak nampak macam baru kena tinggal laki.

Tak ada arahan suruh cabut kening tu. Tak ada arahan suruh mekap mesti tebal. Cukuplah light make up. Yang pasti wanita ini paling suka part bersolek ni. Orang suruh light pun dia akan tebalkan. #gurauje

Hari ini semakin ramai wanita bertudung dan industri di Malaysia harus menerima hakikat kita kena bergerak dan menerima perubahan itu. Semakin ramai jutawan hanya kerana jual tudung. Takkan la itu pun tak tau.Jika dia adalah pekerja lama di hotel dan tiba tiba dia berubah untuk bertudung, tiada masalah untuk menerima perubahan itu. Jika suasana itu tak sesuai dengan dia, mungkin pertimbangkan dia untuk ke jabatan. lain.

Tetapi tak akan nak tukar jabatan setiap kali ada yang bertudung. Sebab itu industri perhotelan harus bergerak dengan arus. Hargai pekerja anda dengan sediakan suasana yang mereka rasa dihargai. Bayangkan apa pekerja itu rasa dalam situasi ini:

Sebelum ini memang tiada pekerja bertudung tetapi dia tetiba berubah imej kepada bertudung.

Bos dia panggil masuk office dan berikan guideline, tudung jenis apa yang harus dia pakai dari segi warna. Lilitan tudung yang bagaimana harus digunakan supaya seragam sesuai dengan uniform pekerja. Jadi, nanti apabila ada pekerja lain bertudung, tak adalah tudung warna warni.

Aku rasa pekerja itu nak lompat kerja tempat lain pun dia rasa satu keputusan sukar walaupun offer lebih baik.

Kalau Lancome dan Swarovski boleh memberikan Neelofa peluang menjadi duta produk kenapa syarikat kita di Malaysia tak boleh?

Aku menulis ni atas kapasiti hak seorang manusia. Nak cerita pasal agama ni , bukan bidang aku.

McDonald di Indonesia pun jual nasi kerana mereka bergerak dengan budaya masyarakat. Begitu juga KFC di Malaysia siap jual nasi lemak. Cuba pergi KFC London dan order nasi lemak, ada tak? Jadi, isu melarang pekerja bertudung ni adalah satu diskriminasi dari sudut kemanusiaan dan juga perbezaan agama.

Nota Editor: Penulis artikel ini ialah seorang non-muslim yang menyuarakan hak wanita muslim bertudung.


Mengapa Istilah Saintifik Sering Dikaitkan Dengan Bahasa Latin?

Dalam taksonomi, istilah saintifik atau tatanama binomial (sistem penamaan dua jangka), juga dikenali sistem penamaan dua nama atau tatanama binari, ialah sistem rasmi penamaan spesies makhluk hidup dengan memberikan satu nama yang terdiri daripada dua bahagian, kedua-duanya menggunakan bentuk tatabahasa Latin, dan kadangkala diambil berdasarkan perkataan daripada bahasa lain. Penamaan ini dipanggil sebagai nama binomial (yang boleh dipendekkan kepada hanya “binomial”), binomen, nama binominal atau nama saintifik serta dikenali sebagai nama Latin dari segi sejarah.

Para saintis mula menggunakan bahasa Latin pada Zaman Pertengahan (sekitar abad ke-5 hingga abad ke-15 Masihi). Walaupun manusia di seluruh dunia menamakan organisma dalam bahasa yang berbeza, bahasa Latin digunakan oleh sekumpulan sarjana di Eropah. Mereka menterjemahkan nama yang biasa digunakan daripada beberapa bahasa yang berbeza ke dalam bahasa Latin. Nama-nama ini selalunya panjang dan rumit, dan termasuk banyak istilah deskriptif dan jelas.

Proses penamaan ini telah dipermudahkan menjadi dua perkataan, atau binomial, sistem penamaan pada pertengahan abad ke-16 hingga pertengahan abad ke-17 oleh sekumpulan ahli botani yang dikenali sebagai pakar herba. Pada tahun 1735, ahli botani Sweden Carolus Linnaeus memformalkan penggunaan tatanama binomial dalam karyanya Spesies Plantarum. Dia mengumpulkan organisma yang berkait rapat dan memperkenalkan kumpulan pengelasan moden: kerajaan, filum, kelas, susunan, keluarga, genus, dan spesis. Para saintis lain berpuas hati dengan sistem ini serta diterima pakai dan berterusan sehingga kini.

Bahagian pertama nama merupakan nama generik yang berfungsi mengenal pasti genus kepunyaan spesies tersebut, manakala bahagian kedua iaitu nama khusus atau julukan khusus berfungsi membezakan spesies dalam genus. Sebagai contoh, manusia moden tergolong dalam genus Homo dan dalam genus ini berkait dengan spesis Homo sapiens. Tyrannosaurus rex merupakan tatanama binomial yang paling terkenal.

Sejak pertama kali diperkenalkan, nama saintifik ditulis dalam bahasa Latin dan kadangkala dalam bahasa Yunani kerana;

Bahasa Latin ialah bahasa para sarjana dan digunakan untuk komunikasi lisan dan bertulis. Bahasa Latin dan Yunani adalah bahasa yang telah mati dan tidak boleh berubah. Oleh itu, saintis dan sarjana lain mendapati lebih mudah untuk berkomunikasi dalam bahasa Latin. Bahasa Latin juga diterima secara universal kerana ia membantu saintis yang bercakap bahasa berbeza memahami nama saintifik, sekali gus mengurangkan kekeliruan.

Tatanama binomial diterima secara universal. Oleh itu, tiada kekeliruan dalam menamakan tumbuhan dan spesies haiwan. Nomenklatur binomial memberikan nama spesies dan genus organisma, hal ini memudahkan pengenalan setiap organisma di muka bumi.

Nama binomial juga boleh diperoleh daripada beberapa sumber. Ini termasuk:

• Latin, sama ada klasik atau zaman pertengahan. Contohnya, kedua-dua bahagian nama binomial Homo sapiens adalah perkataan Latin, yang bermaksud “bijaksana” ( sapiens ) dan “manusia/lelaki” ( Homo ).

• Yunani klasik . Genus Rhododendron dinamakan oleh Linnaeus daripada perkataan Yunani ῥοδόδενδρον , berasal daripada perkataan rhodon  bermaksud “ros”, dan dendron yang bermaksud “pokok”. Perkataan Yunani sering ditukar kepada bentuk Latin. Misalnya, koka (tumbuhan dari mana kokain diperoleh) mempunyai nama Erythroxylum coca . Erythroxylum berasal daripada perkataan Yunani erythros bererti merah, dan xylon bermakna kayu. Imbuhan akhiran neuter Yunani – ον (-on) sering ditukar kepada imbuhan akhiran neuter Latin -um.

• Bahasa lain. Bahagian kedua nama Erythroxylum coca berasal daripada kuka , nama tumbuhan dalam Aymara dan Quechua. Oleh kerana banyak fosil dinosaur ditemui di Mongolia, nama mereka sering menggunakan perkataan Mongolia , contohnya Tarchia daripada tarkhi , yang bermaksud “otak”, atau Saichania yang bermaksud “yang cantik”.

• Nama orang (selalunya ahli botanis, zoologi atau biologi). Nama Magnolia campbellii memperingati dua orang: Pierre Magnol, seorang ahli botani Perancis, dan Archibald Campbell, seorang doktor di British India.

• Nama tempat. Tanda bintang tunggal, Amblyomma americanum, tersebar luas di Amerika Syarikat.

• Sumber lain. Beberapa nama binomial juga dibina daripada anagram taksonomi atau susunan semula nama sedia ada yang lain. Oleh itu nama genus Muilla diperoleh dengan membalikkan nama Allium. Nama-nama ini juga mungkin berasal daripada jenaka atau pun. Sebagai contoh, Ratcliffe menerangkan beberapa spesies kumbang badak , termasuk Cyclocephala nodanotherwon ialah permainan perkataan yang merujuk kepada frasa bahasa Inggeris “bukan satu lagi”.

Artikel dikirimkan oleh Azizul Farhan untuk The Patriots.


Shikamaru: Malas Ini Benda Negatif Ke?

Kemalasan selalu dibawa dengan konotasi yang negatif. Tetapi sebenarnya, ia mempunyai nilai kemurnian yang boleh manusia pelajari.

Nara Shikamaru tidak cukup menonjol sewaktu awal-awal kisah Naruto. Tetapi ramai kenal dia kerana dua perkara, iaitu kemalasannya dan kepintarannya.

Masa di akademi, Shikamaru banyak habiskan masanya dengan tidur dan tidak berminat dengan kelas yang dijalankan oleh Umino Iruka.

Shikamaru menunjukkan minat yang kurang terhadap ujian yang diberikan dan ambil acuh tak acuh. Akhirnya dia mendapat gred yang rendah. Shikamaru adalah antara murid tercorot selain Naruto, Kiba dan Chouji.

Shikamaru sebolehnya tak mahu terlibat dengan masalah. Kalau boleh dia tak mahu ambil apa-apa tanggungjawab. Bila terlibat dengan masalah dan konflik, dia tak mahu buat apa-apa. Dia sendiri gelar dirinya sebagai seorang pengecut nombor satu.

Ini adalah sikap Shikamaru sewaktu awal-awal perkenalannya. Di sini, kita boleh cakap tentang dua perkara iaitu kemalasan dan ambil mudah dalam hidup.

Ayat paling popular yang Shikamaru sebut adalah, “Aduh, leceh!”. Dalam Bahasa Inggeris disebut dengan, “How troublesome” atau “What a drag!”.

Menurut Dr. Seltzer, sikap malas boleh berpunca daripada kurangnya minat terhadap sesuatu yang tak memberikan manfaat pada dirinya.

Shikamaru sebenarnya gemarkan hidup yang normal. Hidup yang jauh daripada sebarang masalah.

Bagi dia, tanggungjawab sebagai seorang ninja yang penuh dengan misi dan masalah adalah sesuatu yang membebankan dirinya dan tak berikan dia apa-apa kepentingan.

Dalam psikologi, mungkin kemalasan dilihat sebagai suatu perkara yang negatif dalam pembentukan diri manusia. Selalunya, manusia anggap kemalasan sebagai orang yang malas bergerak ataupun yang tidak bermotivasi langsung.

Aaron Schuster dari University of Chicago melihat kemalasan sebagai sebuah kebebasan manusia. Menurut beliau, kemalasan dapat berhubung dengan kebebasan dengan cara aristokratik, iaitu dilihat sebagai pembaziran tulen.

Kemalasan bukanlah satu bentuk kekurangan pada kehendak, tetapi sebagai satu bentuk kemewahan. Bukti sebenar sebuah kedaulatan adalah mempunyai kuasa untuk membazirnya.

Orang selalu kata, hidup ini singkat dan jangan membazir.

Aaron Schuster melihat kemalasan sebagai sikap untuk bebas daripada kematian. Manusia yang kata jangan membazir kerana ada kematian yang sedang mengejarnya. Jadi, dia nak hidup sebaik mungkin setiap masa. Jadi, untuk bebas daripada rasa kematian tersebut, Schuster kata buatlah sebaliknya. Jadi tak produktif dan tak payah buat apa-apa.

Mungkin idea Aaron Schuster terlalu falsafah, kita ambil saja apa yang dikatakan oleh Jon Jandai. Dia kata manusia selalu susahkan dan rumitkan kehidupan mereka sendiri.

Dia cerita pengalamannya masa kecil yang hidup miskin di sebuah kampung di Thailand. Kemudian, dia pergi ke bandar di Bangkok untuk keluar daripada kemiskinan. Apa yang dia dapat, hidupnya semakin susah.

Dia bekerja keras 8 jam setiap hari tapi hidupnya tak jadi lebih senang. Sedangkan, apabila dia duduk di kampung, dia cuma kena kerja dua bulan setahun, iaitu menanam dan menuai. Makan pun cukup, malah ada lebihan. Tempat tinggal pun ada.

Jon Jandai membina rumahnya sendiri selama hanya dua bulan saja dan dia tak berhutang berbanding rakannya yang membina rumah sehingga 30 tahun tapi penuh dengan hutang.

Jon Jandai mengenengahkan konsep kebebasan. Kebebasan masa dan kebebasan daripada kehendak manusia. Apabila manusia mempunyai masa terluang, manusia mempunyai masa untuk memahami dirinya. Apabila manusia mempunyai masa untuk memahami dirinya, manusia tahu apa yang diperlukan dalam hidupnya untuk gembira dan hidup mudah.

Bagi Jon Jandai, manusia merumitkan kehidupan kerana dikejar apa yang dimahukan, bukan apa yang diperlukan. Manusia ikut trend dan fesyen popular kerana sebuah kemahuan.

Manusia mahu kejar itu, kejar ini yang bukan keperluan pun untuk hidup. Akhirnya, kehidupan manusia jadi rumit dengan pelbagai sistem dan peraturan yang bertujuan untuk mengawal dan ambil kesempatan ke atas kemahuan manusia.

Kalau kita perhatikan, kehidupan Jon Jandai tidak menandakan sebuah kemajuan. Manusia duduk situ menghadapi kesenangan dan kebebasan, asalkan keperluan mencukupi. Kita boleh kata Jon Jandai seorang yang pemalas, tetapi boleh jadi kemalasan ini membawa kepada sebuah kebebasan hidup yang sebenarnya.

Shikamaru pernah berkata,

“Apa yang aku mahukan adalah menjadi ninja biasa, dan kehidupan yang biasa. Aku akan kahwin dengan gadis biasa, tak terlalu cantik atau terlalu hodoh. Ada dua orang anak, lelaki dan perempuan.

Aku akan bersara selepas anak perempuan aku kahwin dan anak lelaki aku jadi ninja yang berjaya. Kemudian, aku akan habiskan hidup aku dengan bermain shogi dan bercuti. Kemudian mati bila tua nanti sebelum isteri aku. Yup, itulah kehidupan yang aku mahukan.”

Kadangkala Shikamaru sangat mencemburui awan kerana awan terlalu bebas tanpa berbuat apa-apa sehingga dia menyesali apa yang dia buat sekarang dalam hidupnya.

Shikamaru menganggap kemalasan sebagai sebuah kemewahan yang manusia tinggalkan demi mengejar sebuah kemewahan moden.

Sasuke mahukan kuasa, Naruto mahukan Hokage, Rock Lee mahu menjadi ninja macam orang lain, Jiraiya mahu bawa balik Orochimaru, Hiruzen mahu meneruskan legasi ‘Kehendak Api’ (Will of Fire) dan banyak manusia lain yang mengejar kehendak.

Akhirnya, manusia kurang masa untuk memahami diri mereka sendiri yang sebenarnya kerana mengejar kehendak. Kemudian berlaku sengketa dan peperangan kerana sukar untuk memahami orang lain.

Diri sendiri pun tak faham, apatah lagi orang lain.

Perkara ini menyebabkan pelbagai sistem dibangunkan untuk mengawal kehendak itu. Kehendak ke atas kuasa dan dendam telah menyebabkan Uchiha dan Senju berperang tanpa henti, lalu kampung dibangunkan untuk mengawal kuasa itu, seterusnya memberhentikan peperangan.

Sebab itu Shikamaru adalah rakan yang paling memahami orang lain kerana dia mempunyai masa untuk merenung dan memahami dirinya.

Shikamaru adalah rakan pertama yang menerima Chouji dan Naruto. Malah, Shikamaru mempunyai ikatan yang kuat dengan Naruto berbanding Sasuke.

Kemalasan yang dipeluk oleh Shikamaru bukanlah sebuah kemalasan kerana tidak bermotivasi, tetapi sebuah kebebasan dalam sebuah kehidupan. Terlepas daripada kemahuan, terlepas daripada ketakutan, terlepas daripada tanggungjawab dan tanggungan masalah.

Inilah mungkin kemewahan yang dimaksudkan oleh Aaron Schuster tadi. Banyak universiti telah dibangunkan, maka ramai yang cerdik pandai yang lahir tapi kehidupan manusia semakin sukar.

Banyak kemajuan teknologi dan banyak kelahiran falsafah-falsafah baru, tetapi kehidupan manusia tak jadi makin mudah. Ini disebabkan rasa kehendak yang manusia cari tanpa sedar. Bukan keperluan.

Iniah dia kepintaran orang yang malas. Orang yang cari jalan mudah dalam urusan hidupnya.

Bak kata Bill Gates (tak tahu ya ke tak dia cakap), “Saya nak cari orang malas sebab orang malas akan cari jalan paling mudah untuk selesaikan masalah.”


Dato Seri Amar Diraja Abdul Rahman – Permata Johor

“Datok Sri Amar diRadja nama nja
 Sangatlah faham soerat Enggris nja
 Lama di England dalam sekola nja
 Wakil moetalak Sultan pada nja
 Dia mendjadi secretaris nja Beginda
 Orang nja pintar lagi moeda
 Hilmoe nja banjak didalam dada
 Lama diEuropa tinggal nja soeda
 Berbagialah Sultan dapat manteri
 Seperti Datok Sri Amar bidjak bistari
 Sangat lah pandei tiada terpri
 Memboeat perdjandjian Johor negri.”

– Syaer Almarhoem Beginda Sultan Abu Bakar di Negeri Johor oleh Na Tian Piet

Siapakah Dato Seri Amar Diraja Abdul Rahman Bin Dato Wan Andak?

Abdul Rahman Bin Wan Andak yang bergelar Datuk Seri Amar DiRaja adalah pembesar dalam pentadbiran Negeri Johor di era Sultan Abu Bakar dan Sultan Ibrahim. Beliau merupakan Permata Jauhar yang banyak menyumbang jasa dalam mengekalkan kedaulatan negeri Johor dari diletakkan seorang penasihat/residen oleh Inggeris. Beliau sangat tegas dan berpendirian teguh. Beliau tidak teragak-agak menentang/menolak usul dan pendapat yang diberikan oleh Inggeris jika tidak membawa keuntungan kepada Johor. Inggeris sangat membenci Abdul Rahman dan berasa selagi beliau berada didalam pentadbiran negeri, cita-cita Inggeris untuk menjajah Johor tidak akan berjaya.

~PENDIDIKAN~

Dato Seri Amar Di Raja mendapat pendidikan awal dibawah Muhammad Ibrahim Bin Abdullah Munsyi (kemudian bergelar Dato Bentara Dalam) yang merupakan pengetua di Sekolah Melayu Telok Belanga, Singapura. Kepetahan dan kebijaksanaan beliau menambat hati Maharaja Abu Bakar yang ketika itu masih belom dikurniakan cahayamata. Pada tahun 1871 Maharaja Abu Bakar menghantar anak saudaranya Ungku Othman Bin Ungku Abdul Rahman melanjutkan pelajaran ke England dan baginda menitahkan agar Abdul Rahman mengiringi anak saudaranya serta melanjutkan pelajaran disana. Mereka meninggalkan England pada 23 Februari 1871. Sepanjang berada di England, selain menimba ilmu, beliau banyak memerhati dan mempelajari selok belok cara pemikiran orang-orang Inggeris. Pendidikan Inggeris dan pengalaman sosial yg ditimba menjadi bukti penting dalam kerjaya masa depannya yang cemerlang sebagai orang yang paling berpengaruh dan berjaya di Johor.

~KERJAYA~

Selepas tamat belajar di England, pada 19 Jun 1878 beliau mula berkhidmat dalam Perkhidmatan Kerajaan Johor (Johore Civil Service). Pada tahun 1883 beliau dilantik menjadi Penolong Setiausaha dan Ketua Penterjemah. Pada tahun 1884 beliau dinaikkan pangkat menjadi setiausaha peribadi kepada Maharaja Abu Bakar dan sekaligus sebagai Setiausaha Hal Ehwal Luar.

Diantara tahun 1874 hingga 1895 Johor berada dikemuncak kemajuan,kepesatan ekonomi dan kemodenan, banyak perubahan yang berlaku dalam pentadbiran kerajaan Johor. Maharaja Abu Bakar mewujudkan Majlis Jumaah Diraja Johor, Jemaah Menteri dan pertambahan jabatan-jabatan kerajaan seperti Jabatan Penjara, Jabatan Kerja Awam, Jabatan Tanah dan Ukur, Jabatan Laut (Shahbandar), Jabatan Kesihatan dan Pesuruhjaya Daerah. Mereka yang menjawat terdiri daripada kalangan kerabat Diraja, para pembesar dan sahabat-sahabat baginda sendiri. Beberapa jawatan bergelar telah dicipta dalam jabatan pentadbiran. Dalam masa yang sama sekumpulan warga eropah yang menjadi sahabat kepada Maharaja Abu Bakar juga dilantik menjadi penasihat peribadi.

Sir Frederick Weld dilantik menjadi Gabenor Negeri-negeri Selat pada 1880 menggantikan Sir Archibald Edward Harbord Anson (1877-1880). Sikap Weld terlalu opitimis dalam perancangan untuk meletakkan seorang residen di Johor. Jika Johor menerima seorang residen secara automatik Johor akan menyertai Negeri-Negeri Melayu Bersekutu (Federated Malay State) yang terdiri daripada Negeri Sembilan, Selangor, Perak dan Pahang. Tindakan Weld yang mencampuri urusan pentadbiran Johor telah membuatkan Maharaja Abu Bakar perlu mengambil langkah menyekat beliau.

Peluang pertama Abdul Rahman Andak datang pada tahun 1885 apabila terpilih sebagai salah   seorang penasihat senior untuk perundingan dalam Perjanjian Anglo-Johor di London. Bersama dengan Ungku Mohd Khalid Bin Temenggong Tun Ibrahim dan Dato Abdullah Bin Tahir (Dato Seri Setia Raja/Pesuruhjaya Polis Johor), mereka mengiringi Maharaja Abu Bakar belayar ke England pada 24 Mei 1885. Rombongan ini berjaya menemui Queen Victoria.

Setelah beberapa bulan berbincang dan mencapai kata sepakat berhubung isi-isi perjanjian, kedua-dua pihak bersetuju untuk menandatangani perjanjian setia yang baru bagi mengukuhkan hubungan antara kerajaan Johor dan kerajaan Inggeris. Anglo-Johor Treaty ini ditandatangani pada 11 Disember 1885 di Pejabat Tanah Jajahan di London. Maharaja Abu Bakar  menandatangi perjanjian tersebut bagi pihak kerajaan Johor dan kerajaan Inggeris diwakili oleh Frederick Stanley. Perjanjian ini disaksikan oleh Abdul Rahman dan Robert G W Herbert.

Dengan perjanjian ini Maharaja Abu Bakar telah berjaya diiktiraf sebagai pemerintah yang sah bagi negeri Johor dan jajahan takluknya dengan bergelar Sultan Abu Bakar. Dalam perjanjian ini juga baginda berjaya mengekalkan negeri Johor sebagai sebuah negeri yang bebas dan berdaulat. Perjanjian ini berjaya mengenepikam negeri Johor daripada dimasukkan  ke dalam sistem Residen dibawah pemerintahan Inggeris. Ini adalah kali pertama secara rasmi Abdul Rahman berjaya menyekat Inggeris dan Weld dalam mencampuri urusan pentadbiran negeri Johor.

Selepas perjanjian Anglo-Johor Treaty pihak gabenor tidak mencampuri urusan pentadbiran Johor seaggresif seperti sebelumnya. Selepas kegagalan Weld, Sir Cecil Clementi Smith ( 1887-1893) pula menggantikan Weld. Selepas Smith, William Edward Maxwell (1893-1894), Sir Charles Bullen Hugh Mitchell (1894-1899) dan James Alexander Swettenham (1899-1901).

SETIAUSAHA KERAJAAN YANG PERTAMA

Pada tahun 1893 Abdul Rahman Andak telah dilantik menjadi Setiausaha Kerajaan Negeri Johor yang pertama. Tugas utama yang dilakukan olehnya adalah mengawal hubungan diplomatik di antara kerajaan Johor dengan pihak Inggeris.  Tugas yang dilakukan sememangnya amat berat. Beliau harus memastikan hubungan diantara kerajaan Johor dan Inggeris berjalan lancar dan seimbang supaya Inggeris tidak dapat mengambil kesempatan. Beliau telah menjalankan tugasnya dengan baik dan lancar.Tetapi di pihak Inggeris beliau dianggap sebagai batu penghalang cita-cita mereka.

Selama menjadi setiausaha sulit kepada Sultan, beliau seorang penasihat yang amat dipercayai oleh  Sultan Abu Bakar dan Sultan Ibrahim ketika berurusan dengan Pejabat Kolonial di Singapura dan London. Setiap nasihat yang diberikan sangat bernas dan memberi manfaat kepada Johor. Dibawah pengaruh beliau, Sultan Abu Bakar enggan menerima penasihat Inggeris dan berjaya mengekalkan kemerdekaan Johor. Richard Olaf Winstedt ada menulis didalam bukunya bahawa Abdul Rahman secara amnya mentadbir negeri Johor. Sir Cecil Smith juga mengesyaki bahawa Abdul Rahman yang merangka surat balasan Sultan kepada pihak Gabenor di Singapura dan London. Abdul Rahman juga antara yang merangka Undang Undang Tubuh Kerajaan Negeri Johor yang pertama dicipta di kalangan negeri-negeri Melayu, yang dikuatkuasakan pada tahun 1895. Kebijaksanaan Abdul Rahman dalam pentadbiran telah menimbulkan rasa kecewa  dikalangan pegawai-pegawai Inggeris kerana masih gagal campur tangan dalam pentadbiran Johor

Selepas kemangkatan Sultan Abu Bakar pada tahun 1895, Inggeris mula menunjukkan sikap campur tangan semula. Inggeris mula merancang 3 pelan strategik untuk mencampuri urusan pentadbiran Johor. Yang pertama mempengaruhi Lembaga Penasihat Johor (Johor Advisory Board) di London. Kedua meneruskan rancangan pembinaan landasan keretapi di Johor. Dan yang terakhir menyingkirkan Abdul Rahman dalam pentadbiran dengan cara mengeruhkan hubungan baiknya dengan Sultan Ibrahim.

Lembaga Penasihat Johor (Johor Advisory Board) di London telah diasaskan oleh Sultan Abu Bakar selepas termeterainya Perjanjian Anglo-Johor 1885. JAB telah dibiayai sepenuhnya oleh kerajaan Johor. Objektif utama penubuhannya yang terdiri daripada orang-orang ternama dan sahabat-sahabat Sultan Abu Bakar yang tinggal di London adalah untuk mendapatkan nasihat dan pertolongan teros dari Queen Victoria dan Kerajaan Inggeris tanpa perlu melalui pejabat Gabenor di Singapura. Pihak Inggeris di Singapura mula merencana rancangan untuk mempengaruhi anggota JAB di London dalam memberikan nasihat kepada Sultan Ibrahim.

Ketika Sultan Ibrahim menaiki takhta pada tahun 1895, baginda sangat muda dan baru berusia 22 tahun, terlalu sedikit pengalaman dalam hal ehwal pentadbiran negeri. Oleh itu baginda lebih cenderung mencari Abdul Rahman untuk mendapatkan bimbingan, rujukan dan nasihat. Abdul Rahman juga telah banyak memberi idea-idea yang sangat berharga untuk menjamin kedudukan baginda sebagai pemerintah  yang mempunyai kedaulatan yang mutlak bagi negeri Johor yang merdeka.

Selepas Sultan Ibrahim menaiki takhta, banyak khabar angin dilemparkan terhadap baginda oleh para kerabat dan rakyat dengan memburuk-burukkan cara pemerintahan baginda.  Antara khabar angin dari kalangan kerabat bahawa baginda tidak membayar gaji dan elaun kerabat. Ketika baginda mula mengambil alih takhta, perbendaharaan negeri dikatakan hampir kosong dan butiran buku kira-kira wang hasil daripada pajakan tanah dan cukai-cukai dari para Kangchu Cina yang patut diterima tiap-tiap bulan tidak dipungut dan ada tunggakan yang tidak dijelaskan mengikut jadual yang ditetapkan akibat daripada ketidakcekapan dan kecuaian para pegawai dalam menguruskan kewangan negeri. Perbendaharaan negeri menghadapi masalah kewangan yang sangat kritikal.

Atas nasihat Abdul Rahman, Sultan Ibrahim merombak semula sistem pengurusan didalam pejabat perbendaharaan. Hanya anak melayu  yang berpendidikan, berpengalaman dan berkaliber dipilih menjadi pegawai pemungut cukai dan juruaudit di Pejabat Perbendaharaan. ‘Arahan Keras’ telah dikeluarkan kepada ketua-ketua jabatan, tiada bayaran boleh dilakukan melainkan dengan perintah yang ditandatangan oleh baginda. Malah tiada jabatan dibolehkan membeli secara tunai atau hutang peralatan pejabat melainkan dengan kelulusan baginda. Pejabat Kolonial sedar bahawa kerajaan Johor mengalami masalah kewangan yang serius oleh itu mereka mengambil langkah mempengaruhi Pihak Lembaga Penasihat dengan mencadangkan Johor untuk menerima pinjaman 200,000 Pound Sterling dengan syarat Johor menerima Juruaudit Inggeris dalam pentadbiran. Tindakan ini secara automatik Johor menerima seorang pegawai Inggeris dalam pentadbiran, selangkah buat Inggeris memulakan penjajahan. Atas nasihat Abdul Rahman rancangan ini ditolak. Hasil dari tindakan tegas baginda terhadap jabatan-jabatan kerajaan dengan melakukan perbelanjaan berhemah, dalam masa yang singkat masalah kewangan negeri Johor dapat diatasi. Wang yang dikutip bukan sahaja mencukupi malah berlebihan sehingga hutang-hutang besar dapat dibayar mengikut waktu yang ditetapkan.

Sir Frank Swettenham kemudiannya dilantik menjadi Gabenor pada 1901 selepas  James Alexander Swettenham. Swettenham pernah menegur secara sinis sikap Sultan Ibrahim yang mempunyai perwatakan seperti bondanya Encik Besar Zubaidah @ Cecilia Catherina Lange yang berketurunan Eurasian. J.M Gullick ada menyebut didalam bukunya Rulers and Residents: Influence and Power in the Malay States 1870-1920, Gabenor Swettenham pada tahun tahun 1903 dan Gabenor Anderson pada tahun 1905 mencadangkan supaya Sultan Ibrahim berangkat bersemayam di luar negara  dan melantik Jumaah Pangkuan Raja bagi memerintah dan menyelesaikan masalah yang dibangkitkan oleh  kaum kerabatnya iaitu masalah kewangan negeri yang kritikal.  Cadangan kedua-dua gabenor tersebut sekadar hendak menunjukkan baginda seorang pemerintah yang gagal dan tidak layak menjadi pewaris takhta di mata rakyat Johor. Harapan mereka gagal. Dengan kedaulatan, ketabahan dan kecekapan Sultan Ibrahim, serta nasihat dari Jumaah Menteri yang setia, cubaan menjatuhkan kredibiliti baginda sebagai Sultan Johor berjaya digagalkan.

Selepas kegagalan strategik pertama melalui Lembaga Penasihat Johor, Inggeris meletakkan Swettenham untuk menjalankan strategik kedua pula iaitu merancang pembinaan landasan  keretapi di Johor untuk menghubungkan Negeri-negeri Bersekutu (FMS) dengan Singapura. Swettenham menawarkan dua cadangan, yang pertama pihak FMS membina landasan dan memberi pinjaman kepada Johor dalam kos pembinaan. Kedua Johor membiayai kewangan sendiri tetapi pembinaan landasan adalah tetap dari pihak  FMS.

Abdul Rahman bertegas bahawa kerajaan Johor berhak menguruskan pembinaan landasan keretapi sama ada pembiayaan sendiri mahupon bantuan pinjaman kewangan dari pihak Inggeris. Sultan Ibrahim juga bimbang jika membenarkan pihak FMS menguruskan pembinaan landasan keretapi secara tidak langsung Inggeris telah selangkah masuk dalam urusan pentadbiran negeri Johor.  Perbincangan ini berlarutan sehingga tiada kata sepakat dapat diwujudkan antara kedua-dua pihak.

Sir John Anderson dilantik menjadi Gabenor Negeri-negeri Selat pada 1904 menggantikan Swettenham. Kini tugas Anderson pula melaksanakan strategik ketiga iaitu  menyingkirkan Abdul Rahman. Selain menyingkiran Abdul Rahman tugasnya menyambung perbincangan projek pembinaan landasan  keretapi yang tergendala supaya  dapat diteruskan. Anderson pernah menggelar Abdul Rahman sebagai ‘Little Rascal’.

Antara fitnah yang dilemparkan oleh Anderson terhadap Abdul Rahman, beliau menjual rahsia kerajaan kepada golongan Cina. Ia  bermotifkan politik untuk melabelkan Abdul Rahman sebagai pengkhianat di mata Sultan. Selain Anderson, pelbagai cacian dan hinaan dilemparkan  terhadap Abdul Rahman oleh pegawai Inggeris yang lain di Singapura. Sir Cecil Smith ada menulis tentang Abdul Rahman “as a clever little fellow but an absolute nobody among the Malay aristocrats”.

Yang lain melabelkan Abdul Rahman sebagai  “corrupt” dan  “a mischievous little dog”. Swettenham pula pernah menyebut bahawa Abdul Rahman “a bad adviser for anyone, quite unscrupulous  and dangerous because he speaks English and has to do with Europeans all his life.” Sebenarnya mereka semua berasa sangat sakit hati dan cemburu akan kepintaran Abdul Rahman. Mereka tidak dapat menerima kenyataan bahawa orang melayu adalah bangsa yang pintar. Jika ada 10 orang lagi seperti Abdul Rahman di Tanah Melayu nescaya Inggeris pasti mengambil masa lebih lama atau langsung tidak mampu dan berjaya menjajah negeri-negeri Melayu.

Pada 5 April 1904, Dato Bentara Dalam iaitu Dato Muhammad Ibrahim Bin Abdullah Munsyi yang memegang jawatan Timbalan Menteri Besar telah meninggal dunia. Kekosongan jawatan Timbalan telah diisi oleh Abdul Rahman atas perkenan Sultan Ibrahim. Manakala jawatan Setiausaha Kerajaan pula diambil alih oleh Dato Mohamed Bin Mahbob yang sebelumnnya memegang jawatan Pesuruhjaya Kerajaan bagi Muar selama 9 tahun (1895 – 1904). Manakala Dato Jaafar Bin Haji Mohamed kekal sebagai Menteri Besar Johor.

Gandingan ini merupakan gandingan yang mantap untuk mengekalkan kedaulatan Sultan Ibrahim sebagai pemerintah dan mempertahankan kemerdekaan negeri Johor. Hubungan kekeluargaan yang rapat antara mereka bertiga dengan Sultan Ibrahim menambah lagi kelancaran pentadbiran negeri. Perkahwinan Dato Jaafar dengan Wan Emon dan  Abdul Rahman  dengan Wan Embek yang merupakan sepupu kepada Sultan Ibrahim. Manakala Sultanah Maimunah suri Sultan Ibrahim adalah anak saudara kepada Dato Mohamed.

Hasil perbincangann kedua-dua pihak, akhirnya pembinaan landasan keretapi berjaya diteruskan  dan disiapkan. Dari segi kos pembinaan, kerajaan Johor telah mendapat pinjaman dari pihak Inggeris dengan pembayaran balik selama 15 hingga 20 tahun. Manakala pengurusan keretapi adalah dibawah kerajaan Johor. Upacara istiadat perasmian telah diadakan di stesen Johor Bahru pada 31 September 1908.

Perjalanan pertama dimulakan di stesen ini hingga bersambung dengan Negeri-negeri Melayu Bersekutu yang bersempadan antara Batu Anam sebelah Johor dengan Gemas di Negeri Sembilan. Jika  penumpang dari Singapura hendak ke Pulau Pinang mereka harus menyeberang dengan kapal dari Woodlands ke Johor Bahru. Dari Johor Bahru perjalanan keretapi teros ke Seberang Perai kemudian menyeberang sekali lagi dengan kapal untuk sampai ke Pulau Pinang.

Anderson masih tetap tidak berputus asa untuk menyingkirkan Abdul Rahman. Semakin hari Anderson cuba  mengeruhkan hubungan baik Abdul Rahman dengan Sultan Ibrahim. Pelbagai tekanan, helah dan fitnah dilakukan oleh Anderson untuk menyingkirkannya. Akhirnya strategik ketiga yang digalas Anderson telah berjaya, Sultan Ibrahim terpedaya dengan fitnah yang dilemparkan Anderson kepada Abdul Rahman. Pada Mac 1909 Abdul Rahman bersetuju untuk ‘dibersarakan’ dengan dibayar sebanyak £1000 setahun dan ‘dipindahkan’ ke England.

Pada April 1909 Abdul Rahman bersama ahli keluarganya telah belayar ke England meninggalkan Singapura. Abdul Rahman bukan ‘dibuang negeri’ seperti yang telah ditulis dalam kebanyakkan buku. Jika beliau ‘dibuang negeri’ kenapa ke England? Kenapa tidak ‘dibuang negeri’ ke tanah jajahan Inggeris yang lain seperti India atau pon negara-negara Afrika dan pulau-pulau terpencil kerana beliau sangat dibenci Inggeris. Tujuan Abdul Rahman dipindahkan ke England supaya Inggeris mampu memantau pergerakan dan mengawalnya. England umpama ‘rumah kedua’ buat Sultan Ibrahim, jika Abdul Rahman berhubung dengan Sultan Ibrahim  atau para pembesar – pembesar Johor yang datang kesana  pasti pergerakannya  dalam pengetahuan Inggeris.

Johor Royal Council

Majlis Jumaah Diraja Johor adalah badan berkuasa tertinggi bagi negeri Johor. Dianggotai oleh lima orang ahli. Sultan Ibrahim , Dato Mohamed bin Mahbob (SUK Johor),Dato Seri Amar Di Raja Abdul Rahman Bin Dato Wan Andak (Timbalan MB Johor dan Setiausaha Sulit Sultan); dua lagi ahli adalah orang Inggeris (Sir Arthur Henderson Young sebagai Setiausaha Kolonial Negeri-negeri Selat dan seorang lagi dipercayai peguam bagi pihak Sultan). Sultan Ibrahim akan mempengerusikan semua mesyuarat.Segala usul akan dibentang dan dibincangkan didalam mesyuarat sebelum keputusan dibuat bersama. Sistem pemerintahan ini untuk menunjukkan kepada dunia bahawa Sultan bukan diktator.

PENASIHAT AM INGGERIS PERTAMA

Penyingkiran Abdul Rahman merupakan satu kehilangan besar buat Johor kerana telah kehilangan ‘mastermind’ dalam tunggak pentadbiran kerajaan. Atas desakan Inggeris akhirnya Sultan Ibrahim mengalah dan menerima seorang Penasihat Am Inggeris setelah berbincang dengan para ahli Jumaah Menteri. Douglas Graham Campbell dilantik menjadi General Adviser pertama pada Januari 1910 dengan beberapa syarat tertentu. Status pegawai Inggeris  dan pegawai Melayu adalah sama.

Anak Melayu Johor diberi keutamaan dalam mengisi jawatan kerajaan. Semua pegawai Inggeris  dan pegawai Melayu berpakaian seragam kecuali General Adviser. Bendera British tidak boleh dikibarkan lebih tinggi dari bendera Johor.Bahasa rasmi adalah kedua-duanya iaitu Bahasa Melayu dan Inggeris. Sultan masih mengekalkan keseluruhan kuasa dalam pentadbiran dan pasukan Askar Timbalan Setia Negeri.

Selepas ‘dipindahkan’ ke England dan bermastautin di London, hubungan Abdul Rahman  dengan Sultan Ibrahim tidak terputus seperti yang diharapkan oleh Inggeris. Abdul Rahman diamanahkan menjadi pemerhati bagi pihak Sultan Ibrahim dalam mengawasi anakanda-anakanda baginda iaitu Tunku Ismail, Tunku Ahmad dan Tunku Abu Bakar yang melanjutkan pelajaran di England.

Pada 1918, kerajaan Inggeris memohon pinjaman dari kerajaan Johor. Atas perbincangan Sultan Ibrahim bersama para pembesarnya, mereka bermuafakat dari memberi pinjaman kepada kerajaan Inggeris, lebih baik baki pinjaman $11,052,000 yang dipinjam ketika pembinaan landasan keretapi dilunaskan semuanya. Pinjaman ini berjaya diselesaikan 7 tahun lebih awal dari tempoh pembayaran balik seperti dalam perjanjian yang ditandatangani. Sultan Ibrahim berjaya membuktikan kepada Inggeris bahawa baginda berjaya mentadbir negeri dan menguruskan kewangannya sendiri tanpa perlu campur tangan mereka.

~ LEGASI PERSURATAN ~

Pada tahun 1888, Abdul Rahman Andak bersama Muhammad Ibrahim Munsyi (kemudian bergelar Dato Bentara Dalam) membuka lembaran baru dalam memperjuangkan kedaulatan Bahasa Melayu dengan mengasaskan Pakatan Belajar-Mengajar Pengetahuan Bahasa (PBMPB) di Johor Bahru. Walaupun berpendidikan Inggeris, beliau mewujudkan kesedaran  memperjuangkan kemajuan bahasa Melayu secara berkumpulan melalui PBMPB. Pakatan ini bertujuan untuk mengkaji dan mempelajari bahasa Melayu agar pengetahuan bahasa Melayu itu lebih mudah disebarkan kepada orang Melayu. Usaha pertama pakatan ini  menterjemahkan istilah atau perkataan daripada bahasa Inggeris ke dalam bahasa Melayu. Beberapa perkataan baru  yang dicipta ketika itu dan kekal hingga sekarang adalah seperti Setiausaha, Pejabat dan Kerja Raya. Pendekatan yang diamalkan Abdul Rahman termasuk usaha melahirkan ramai bijak pandai Melayu melalui pendidikan amat membimbangkan Inggeris. Oleh itu sejak awal lagi wujud ‘taktik kotor’ untuk menyingkirkan beliau bagi mengelakkan pengaruhnya teros berkembang.

Abdul Rahman tetap dikenang dalam usahanya mengasaskan PBMPB.Antara 1935 hingga 1947, PBMPB menghasilkan 34 buku, 16 daripadanya mengenai bahasa yang meliputi perkamusan, tatabahasa, ejaan dan daftar kata, manakala 18 lagi mengenai Sejarah, Kebudayaan dan Laporan.

Dalam bidang peristilahan pula, PBMPB memainkan fungsi yang besar dengan mencipta beberapa istilah baru seperti Pesuruhjaya, Warta, Jurucakap, Jadual Waktu dan Timbalan. Abdul Rahman dianggap sebagai pemimpin pertubuhan yang memberi nafas kepada organisasi itu. Namun begitu pertubuhan itu tidak kekal dan pada 1904 usaha dibuat untuk menghidupkannya kembali. Organisasi ini semakin tidak bermaya sehinggalah pada 1934, baginda Sultan Johor bersetuju memberi bantuan RM2,000. Nama Pakatan Belajar Mengajar Pengetahuan Bahasa ditukar kepada Pakatan Bahasa Melayu dan Persuratan Buku-buku Diraja. Gelaran ‘Diraja’ dianugerah oleh Sultan Ibrahim Ibni Sultan Abu Bakar pada 14 April 1935. Sumbangan awal Abdul Rahman itu diakui banyak memberi kesan dalam perkembangan bahasa Melayu sehingga membawa kepada penubuhan Balai Pustaka pada Jun 1956 sebelum ditukar nama kepada Dewan Bahawa Pustaka (DBP) pada September 1956.

Abdul Rahman juga telah membuat beberapa perubahan dalam sistem pendidikan. Beliau bertanggungjawab menguatkuasakan penggunakan bahasa Melayu sebagai bahasa rasmi kerajaan negeri Johor. Beliau juga memberi  penekanan terhadap penggunaa tulisan jawi didalam semua surat-surat rasmi kerajaan. Majlis Jumaah Negeri juga bersetuju dalam surat menyurat hendaklah  ditulis dalam bahsa Melayu dengan bertulisan Jawi.

~ PERMATA JAUHAR ~

Kebijaksanaan Abdul Rahman memang tiada tandingan. Abdul Rahman adalah pakar dalam hubungan dan dasar luar negara. Beliau telah mengembara jauh untuk mempromosikan Johor diperingkat antarabangsa. Anataranya di Chicago pada tahun 1893 dan Adelaide 1894 untuk pameran ‘Johore State Regalia’.

Ketika beliau menyandang jawatan Setiausaha Kerajaan Negeri, beliau telah membuat beberapa peraturan-peraturan serta beberapa jenis  prosedur dalam perkhidmatan awam dan perbendaharaan. Kepintaran Abdul Rahman selama berkhidmat dalam pentadbiran negeri, beliau telah merangka dan merancang serta menjadi penasihat  kepada Sultan Abu Bakar dan Sultan Ibrahim.Sepanjang keberadaan Abdul Rahman dalam pentadbiran, beliau berjaya  membawa kemajuan, kemakmuran sekaligus menyekat usaha Inggeris  dalam menempatkan seorang Residen/Penasihat Am. Trio beliau sebagai (Timbalan Menteri Besar Johor) bersama Dato Jaafar Bin Haji Mohamed (Menteri Besar Johor) dan Dato Mohamed Bin Mahbob (S/U Kerajaan Johor) didalam pentadbiran negeri berjaya mengekalkan Johor bebas dari pengaruh dan campurtangan Inggeris. Sesungguhnya Abdul Rahman merupakan individu yang paling lantang menyekat dan  menentang pengaruh Inggeris dalam pentadbiran negeri Johor. Kerana kelantangan tersebut beliau merupakan satu-satunya pembesar Johor yang sangat dibenci Inggeris.

~ ANUGERAH KEBESARAN~

Sepanjang berkhidmat dalam pentadbiran negeri Johor, Abdul Rahman dianugerahkan dengan beberapa darjah kebesaran dari Sultan Johor, kerajaan Inggeris, kerajaan Austria dan kerajaan Turki.

~ KELUARGA~

Abdul Rahman dilahirkan pada 13 Jun 1859  di Telok Belanga Singapura.Bapanya Dato Wan Andak Bin Daeng Meng Bin Daeng Abdul Rahman Bin Daeng Sitarpulah Bin Daeng Perpatah Bin Daeng Indera Berma dari keturunan Raja Chempa/Kembayat Bukit Mor Muar.Dato Wan Andak dilantik sebagai Penghulu di Lenga Muar kemudiannya sebagai Pegawai Daerah di Segamat (Buluh Kasap/Jementah & Tangkak) pada tahun 1895.Dato Wan Andak berkahwin dengan Hawa Binti Abdullah yang merupakan adik kepada Ana Binti Abdullah (ibu Dato Jaafar Bin Haji Mohamed) dan sepupu kepada Rejab Bin Panglima Perang Dapat (Kisah Pelayaran Ke Riau/Asst.Director of Shahbandar).Mereka adalah cucu  kepada Cik Buruk Binti Anak Orang Kaya Pahlawan Omar Semantan Pahang yang berkahwin dengan Abdul Jamil (Raja Timur) dan Panglima Perang Besar Daeng Mohd Salleh Bin Panglima Perang Raja Daeng Awang.

Hasil perkahwinan Dato Wan Andak bersama Hawa mendapat 5 anak

2.Selamah berkahwin dengan Major Dato Sulaiman Bin Jawa

4.Safiah berkahwin dengan Awang Bin Daeng Bachok Bin Daeng Persilik Bin Daeng Meng

5.Abdul Rahman

Isteri kedua Dato Wan Andak pula bernama Rahmah Binti Haji Othman Bin Tok Muhammad Tahir Bin Tok Abdul Jabbar.Sepupu kepada Dato Jaafar Bin Haji Mohamed dan juga anak saudara kepada Laksamana Kapal Perang Wan Abu Talib Bin Wan Nong Yahya (Director Of Shahbandar), Dato Wan Mohamad Don Bin Wan Nong Yahya dan Dato Penggawa Timur Wan Jaafar Bin Wan Nong Yahya. Bersama Rahmah dikurniakan 3 anak

1 .Ahmad SMJ, PIS (1886 – 25 Mei 1936) berkahwin dengan Datin Wan Embong Bin Dato Wan Mohammad Don Bin Wan Nong Yahya .Ahmad berkhidmat sebagai guru di Muar kemudian berhidmat di   Legal Adviser Office dan General Adviser Office dan merupakan PA kepada General Advisor Richard Olaf Winstedt (1931-1935 ) dan Walter Evelyn Pepys (1935 – 1940)

2.Abu Bakar

3.Kalthom berkahwin dengan Cikgu

~ PERKAHWINAN ~

Abdul Rahman berkahwin sebanyak dua kali. Pertama dengan Wan Embek @ Embok  Binti Wan Abu Talib Bin Wan Nong Yahya yang meninggal dunia pada tahun 1885 ketika Abdul Rahman mengiringi Maharaja Abu Bakar ke England. Antara adik beradik Wan Embek adalah Wan Emon @ Embun (isteri kedua Dato Jaafar Bin Haji Mohamed) dan Major JMF  Dato Haji Wan Yahya (suami Datin Aishah Binti Rejab Bin Panglima Perang Dapat).Wan Embek , Wan Emon dan Major Dato Wan Yahya adalah sepupu kepada Sultan Ibrahim. Dengan Wan Embek dikurniakan seorang cahayamata perempuan diberi nama Rahmah. Rahmah berkahwin dengan Dato Abdullah Bin Dato Jaafar dan dikurniakan 4 cahayamata.

Perkahwinan kedua Abdul Rahman dengan  Auguste (Gustel) Reis pada tahun 1895 di London. Satu majlis sambutan kepulangannya bersama isterinya  dari Eropah telah diadakan di kediaman Almarhum Ungku Abdul Majid Bin Temenggong Tun Ibrahim. Aguste adalah anak perempuan Herman Katz (dieja Cutts mengikut rekod istana) iaitu pemilik Katz Bros. Ltd yang merupakan sebuah gedung di Singapura. Herman Katz telah dianugerahkan Dato ‘Paduka Mahkota Johor’ oleh Sultan Abu Bakar pada tahun 1890 atas perkhidmatan yang telah diberikannya semasa lawatan baginda ke Frankfurt German. Herman Katz juga telah menjadi pengiring Prince Henry dari Prussia Jerman semasa lawatannya ke Johor pada  24 Februari 1898. Bersama Aguste , dikurniakan tiga orang anak lelaki iaitu Mansor, Maarof dan Murad.

PERTEMUAN TERAKHIR ABDUL RAHMAN DENGAN SULTAN IBRAHIM

Pada 1929 Sultan Ibrahim telah berangkat ke England dan menginap di Grovernor House, berhampiran dengan Marble Arch Hyde Park. Ketika Sultan Ibrahim masuk ke ruang menanti, AbdulRahman telah pergi kearah baginda sambil dipimpin dalam keadaaan  uzur , lalu mencium tangan baginda dengan linangan air mata sambil mengucapkan kesyukuran dapat bertemu dengan baginda semula dan memohon beribu-ribu ampun. Kemudian Abdul Rahman mempersembahkan sebuah sebuah potret lukisan minyak Duli Yang Maha Mulia Almarhum Sultan Abu Bakar dengan pakaian rasmi dan bintang kebesaran. Lukisan ini adalah koleksi peribadi Abdul Rahman yang selama ini sentiasa digantung dikediamannya. Dengan rasa sedih baginda mengucapkan  terima kasih diatas pemberian tersebut dan diarahkan gambar tersebut dibawa pulang ke Johor. Dengan rasa gembira Abdul Rahman lalu mencium tangan baginda sekali lagi dengan linangan air mata dan memohon pulang selepas berbicara sebentar dengan Sultan Ibrahim.

Hari dan waktu itu adalah pertemuan terakhir baginda dengan Dato’ Seri Amar Diraja Abdul Rahman Andak. Akibat keuzuran pada 10 September 1930 beliau telah menghembuskan nafas terakhir di usia 71 tahun di London dan dikebumikan di Tanah Perkuburan Islam di Working. Beberapa tahun kemudian Aguste meninggal dunia dan dikebumikan dimakam yang sama dengan Abdul Rahman.

Pada bulan May 1927, Sultan Ibrahim telah menitahkan Ungku Abdul Aziz Bin Ungku Abdul Majid (Timbalan Menteri Besar) ke London untuk memujuk dua anak Abdul Rahman yang bernama  Murad dan Maaruf pulang ke Johor dan berkhidmat dalam pentadbiran negeri. Murad mengambil jurusan kedoktoran dan merupakan pelajar terbaik kursus. Manakala Maaruf mengambil jurusan kejuruteraan awam. Tetapi kedua-dua mereka menolak pelawaan tersebut kerana hendak berada disisi ibubapa mereka di London.

~SERI LALANG SEBAGAI KEDIAMAN RASMI~

Kediaman rasmi  Abdul Rahman diberi nama Seri Lalang. Terletak diantara Jalan Sri Lalang dan Jalan Abdul Rahman Andak Johor Bahru. Pada 1930 kediaman tersebut diambil alih oleh Tunku Ampuan Besar Mariam dan dinamakan Istana Mestika Embun @ Palace Of Radiant Jewel. Kemudian Tunku Ampuan Besar telah mewakafkan istana tersebut sebagai pusat pendidikan bagi anak-anak melayu perempuan Islam Johor menimba ilmu. Istana tersebut kemudian menjadi Kolej Tunku Ampuan Mariam. Kolej Tunku Ampuan Mariam telah berpindah ke tempat baru. Kini tanah wakaf tersebut menempatkan Sekolah Rendah Islam Johor Bahru.

Untuk makluman para pembaca bahawa Dato Seri Amar Diraja Abdul Rahman Bin Dato Wan Andak bukan abang kepada Tan Sri Taib Bin Andak. Mereka berlainan bapa.Bapa Tan Sri Taib adalah Andak Bin Majok. Manakala bapa Dato Seri Amar adalah Dato Wan Andak Bin Daeng Meng. Namun mereka dari keturunan yang sama iaitu Bugis Champa/Kembayat Bukit Mor tapi jurai yang berlainan.

Sumber :

Hikayat Johor – Major Dato Mohd Said Bin Sulaiman

Hikayat Johor Penggal Kedua – Major Dato Mohd Said Bin Sulaiman

PEJUANG TERBILANG JOHOR – Abu Bakar A.Hamid & Md Ismail Zamzam

Sejarah Johor Moden 1855-1910 – Fawzi Basri  & Hasrom Haron

Adat Istiadat Kesultanan Johor Moden 1855 – 2012 – Dato Rahim Ramli

Salahsilah Dato Wan Andak Bin Daeng Meng Bin Daeng Abdul Rahman Bin Daeng Sitarpulah Bin Daeng Indera Berma Shah  ( Raja Chempa/Kembayat Bukit Mor Muar) disusun semula oleh Dang Ku Puteri

Salahsilah Tun Embong Binti Tun Ahmad+Temenggong Abdul Rahman Bin Temenggong Abdul Hamid disusun semula oleh Jeneral (B) Dato Ariff Bin Dato Awang dan Dang Ku Puteri

Mona Lesa Abdul Mutalib. Puan. (Personal family notes.). Titisan keturunan daripada Cik Burok [Orangkaya Pahlawan Omar Semantan]+Abdul Jamil [Raja Timur] bersama titisan keturunan YAB Dato Mohamed Bin Mahboob Menteri Besar Johor Kedua, melalui anak nya Jamilah [Cik Mas] Binti Dato Mohamed

Abu Bakar Bin Ahmad. Salasilah Tok Haji Mohamed Tahir Bin Tok Abdul Jabbar. Maklumaat di kumpul daripada saudara-mara dan penyelidikan. Ref: [1] Salasilah Toh Jabbar Bin Toh Othman di terbit oleh Othman Bin Dato Abdul Hamid [2] Salasilah Haji Mohamed Bin Tok Abdul Jabbar Bin Tok Othman Bin Tok Ahmad di terbit oleh Dr. Hajjah Aishah Abu Bakar. [3] Salasilah Dato Jaafar Bin Haji Mohamed di terbitkan oleh Jeneral [B] Dato Jaafar Bin Dato Onn [4]. {1}

Dr.Christopher Stephen Gray. Johore 1910 – 1941 Studies in the Colonial Process. (May 1978). A dissertation presented to the Faculty of the Gradutate School of Yale University, in Candidacy for the Degree of Doctor of Philosophy.

Dato Jaafar Bin Haji Mohamed. Menteri Besar pertama Johor. (Cacatan peribadi [personal papers]). Personal notes and papers passed down to his children after his death in 1919.


Keangkuhan Komunis Yang Gagal Menagih Simpati Orang Melayu

Sekarang rakyat Malaysia sampai di suatu titik pembodohan apabila berbicara pasal Parti Komunis Malaya. Golongan yang membenci PKM akan petik sehabis mungkin katanya “jahat dan zalim”. Golongan yang bersimpati pada PKM pula akan bersuara atas nilai kemanusiaan secara dangkal. Titik ini hanya akan memurnikan wajah PKM kerana pembenci tidak tahu apa yang jahat dan zalim selain bunuh-membunuh. Manakala pensimpati tidak tahu apa benda melainkan “Chin Peng berjuang kerana marah Malaysia ikut telunjuk British”.

Nampak tak langkah pemurniannya? Tunggang sentimen anti-penjajah untuk memaniskan imej pembunuh. Jadi pada dasarnya, semua kena berbalik pada ilmu tanpa sebarang dakyah untuk mewajarkan tindakan PKM. Dengan erti kata lain, semua kena guna akal kerana beruk sendiri tengok dahan sebelum melompat.

Untuk elak jadi beruk, kita semua kena dapatkan maklumat sebetulnya. Dan tiada maklumat lebih betul berbanding maklumat daripada pejuang anti-komunis sendiri! Jadi kami cadangkan korang untuk dapatkan PERTEMPURAN DI HUTAN. Buku ini merakamkan kisah Dato Rani Abdul Rashid dalam pertempuran-pertempurannya melawan komunis. Buat julung kalinya kisah kepewiraan dirinya dan anggota keselamatan yang lain direkodkan dengan mendalam dalam sebuah buku. Dapatkan sekarang, ada DISKAUN lagi! Pautan pembelian: https://shopee.com.my/The-Patriots-Pertempuran-Di-Hutan-Hardcover–i.238336777.17131032084

Kemelut Pasca Peperangan

Selepas bersama pihak Sekutu menumbangkan Paksi, kerajaan British menerima hakikat: kena berhenti menjajah. United Kingdom sudah tidak cukup kuku untuk mencakar demi wilayah-wilayah dijajah. Jadi pada 1 April 1946, British menyatukan semua negeri di Tanah Melayu dalam Malayan Union yang berpusat di Kuala Lumpur. Untuk memudahkan pemahaman semua, Malayan Union adalah sebuah negara. Jika tidak tumbang demikian hari, kita semua akan jadi warganegara Malayan Union.

Walau bagaimanapun Malayan Union menuruti fitrah Amerika Syarikat yang mengamalkan prinsip kewarganegaraan bertanah (jus soli). Sekadar pengetahuan, Malaysia sekarang menggunakan prinsip kewarganegaraan berdarah (jus sanguinis). Prinsip jus soli mudah difahami kalau kita tengok contoh: warga asing kalau lahirkan anak di Malayan Union; anak tersebut automatik dapat akses untuk mohon kewarganegaraan. Kalau mohon, pasti lulus.

Dan pada masa itu, British membuka kewarganegaraan kepada semua orang yang sudah berada di Tanah Melayu (termasuk Singapura) sebelum 15 Februari 1942. Usul ini tidak dipersetujui orang Melayu, yang naik bengang kerana kuasa Sultan mudah kata terlungkup (Wan Ahmad Fauzi, 2021). Kuasa pentadbiran akan berada dalam tangan Ketua Negara (Governor), yang mana Sultan akan jadi ibaratkan Mufti semata-mata.

British ibaratkan “daripada kepala sampai kaki masuk longkang; tinggal misai saja terkeluar bernyawa”. Lunyai macam mana pun, perangai masih sama. Namun apabila orang Melayu bangkit menentang, pihak British bertambah lemah dan terpaksa akur. Sebab penentangan majoriti inilah Malayan Union terbubar, memberi laluan kepada Persekutuan Tanah Melayu yang diasaskan pada 1 Februari 1948.

Persetujuan Yang Tercabar

Umumnya, semua rakyat melalui wakil dalam sistem bersetuju dengan Persekutuan Tanah Melayu. Jadi mengikut sistem demokratik, persetujuan ini harus dihormati. Dan tengok macam mana Persekutuan Tanah Melayu berevolusi menjadi Malaysia, memang jelaslah: rakyat merestui pendirian kerajaan pra-Malaysia. Jadi apabila sebuah persetujuan tercapai, semua pihak bersenjata patutnya gencat dan bertenang. Mula berdialog balik supaya dapat mewujudkan persefahaman sepertimana dibuat Parti Komunis Persekutuan Rusia sekarang.

Walau bagaimanapun, lain yang dibuat Parti Komunis Malaya. Pihak British mula menghidu tindakan mereka selepas tiga ketua Kuomintang dibunuh di Johor pada 12 Jun 1948. Empat hari kemudian, tiga warga Eropah pula tumbang di Sungai Siput. Maka British mengisytihar darurat dan memburu ahli-ahli PKM.  Chin Peng tidak mengaku bertanggungjawab dan lari masuk hutan bersama beberapa ahli PKM.

Ini yang masalah. PKM menjadi kutu dalam hutan, beroperasi tanpa sebuah struktur. Semua unit buat suka hati. Dan PKM pula sedang gigih membentuk semula sebuah pasukan ketenteraan selepas Bintang Tiga dibubarkan kerana Jepun sudah tewas. Merkea mengasaskan Tentera Pembebasan Rakyat Malaya (MNLA) atau mudah kata Tentera Bintang Satu, dan pasukan ini menjadi organ utama Chin Peng dalam pemberontakan anti-Malaya (kemudian anti-Malaysia).

Berkali-kali mereka bertempur di hutan, kehilangan ramai anggota tanpa sebarang pencapaian strategik. Chin Peng membentuk sebuah pucuk kepimpinan yang menuruti pendekatan Mao Zedong dalam usaha menewaskan British. Lama Chin Peng bertahan – tetapi saban hari, PKM sedar mereka semakin gagal kerana satu faktor sahaja: Chin Peng bukan Vladimir Lenin atau Mao Zedong. Kedua-dua figura komunis ini mendapat sokongan rakyat. Chin Peng semakin ditolak rakyat, yang melihat PKM sebagai “pengganas”. Patutnya Chin Peng mendapatkan sokongan anak muda untuk dibuat rekrut (Noorilham & Muhamad Hasrul, 2021). Malah orang ramai juga yakin bahawa PKM mendapat sokongan China dan Kesatuan Soviet.

Jadi di sini, semua boleh faham dengan jelas: usaha Chin Peng adalah untuk menumbangkan kerajaan Malaya (dan Malaysia) yang berdaulat. Dalam istilah peperangan, ini adalah langkah “subversion”. Cuma peliknya, ada pula rakyat bersimpati pada Chin Peng dan PKM walaupun jelas langkah subversif sebegitu tajam. Tidak perlu tunggang sentimen anti-penjajah. Semua tahu penjajah akan keluar. “Subversion” adalah pendekatan untuk mewujudkan kuasa mutlak. Mudah dan jelas.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:

Noorilham, I., & Muhamad Hasrul, Z. (2021). Reaksi Anggota Parti Komunis Malaya (PKM) Terhadap Darurat di Tanah Melayu, 1948-1960: Penelitian Terhadap Memoir-Memoir Anggota PKM Terpilih. Malaysian Journal of History, Politics & Strategic Studies. 48 (3): 43-67.

Wan Ahmad Fauzi, W. H. (2021). Insight: The Interpretation of Islam within the Legal Framework of the Indigenous Malaya. Journal of Governance and Integrity, 4 (2), 64–72.


Tangisan Srebrenica

“Ia umpama permainan kucing mengejar tikus. Pastilah jumlah kami melebihi orang-orang Islam, dalam setiap keadaan kami ini pemburu dan mereka itu mangsa buruan. Kami paksa mereka menyerah diri, tapi bagaimana kamu hendak buat orang menyerah diri dalam perang sebegini? Lalu kami buatkan mereka kebuluran hingga mati. Kami sedar bukan senjata yang diseludup ke Srebrenica yang harus kami khuatirkan, tapi makanan sebenarnya. Mereka sangat lapar, jadi mereka akan keluar dari persembunyian mencari makanan, lalu tugas kami adalah cari dan bunuh orang-orang Islam ini. Tiada tahanan, sebab semuanya dibunuh. Ya, kami boleh dapatkan maklumat daripada orang yang ditangkap itu, kami biarkan mereka hidup sementara, pengakhirannya tiada yang ditahan (sebab habis semua dibunuh). Mereka yang membocorkan rahsia dan dedah maklumat akan kami serahkan semula pada orang-orang Srebrenica, bila dapat tahu rahsia bocor, mereka jadi marah, lalu dibunuh pula si pembelot. Itu lah taktik kami, mengkebulurkan dan membunuh orang-orang Islam Srebrenica.”

Pendedahan seorang bekas anggota Beret Merah tentang tragedi berdarah Srebrenica.

Pada 11 Julai 1995, berlaku satu pembunuhan besar-besaran paling dahsyat di dunia selepas era Perang Dunia Kedua, apabila masyarakat Islam di Pekan Srebrenica disembelih, dipenggal, dibunuh beramai-ramai oleh Army of Republika Srpska (VRS), yang diketuai oleh Ratko Mladic. Pembunuhan beramai-ramai ini turut didalangi oleh unit separa tentera Kementerian Dalam Negeri Serbia, iaitu ‘Scorpions’ selain turut dibantu oleh ratusan sukarelawan dari Russia dan Greece.

Lebih 8,000 terkorban dalam kempen pembunhan beramai-ramai selama 3 hari. Majoriti mangsa pembunuhan adalah lelaki samada dewasa dan kanak-kanak. Tujuannya satu, supaya ‘pelindung’ kepada umat Islam Bosnia bisa dilenyapkan, maka mudahlah tugas puak Serb ini untuk menjarah bumi Bosnia yang ketika itu sedang berura-ura mahu keluar dari Kesatuan Yugoslavia.

Yang wanita seperti kita sedia maklum, dirogol dan diseksa, agar wanita-wanita ini tidak kira tua atau muda akan melahirkan ‘anak Serb’.

Mayat-mayat dilonggokkan dan ditanam satu lubang besar sebelum dikambus. Begitu banyak kubur berskala besar digali di sekitar kota Srebnica.

Waktu ini, pekan Srebrenica yang mempunyai beberapa buah perkampungan dikawal oleh tentera pengaman PBB dari Belanda. Unit dari Belanda ini dinamakan Dutchbat.

Betullah orang kata, kalau dah ‘sejalur dan sekapal’ tak akan lah mahu melawan. Dutchbat hanya mampu memerhatikan puak Serb melakukan kekejaman. Mereka hanya jadi ‘saksi’ tanpa sebarang tindakan untuk menghalang kekejaman puak Serb.

Berita pembunuhan beramai-ramai Srebrenica menggemparkan dunia. TV dan media di Malaysia saban masa melaporkan keadaan semasa dari Srebrenica. Cukup menyentuh hati dan mendukacitakan bilamana cerita bagaimana orang-orang Islam dibunuh kejam didedahkan.

Dua minggu selepas itu, kerajaan Malaysia membuat berpendirian yang bertentangan dengan hasrat PBB. Waktu itu, PBB telah membuat satu resolusi melarang mana-mana pihak membekal senjata kepada Muslim Bosnia, kononnya bagi mengelak konflik yang lebih parah.

Dr. Mahathir bin Mohamad, Perdana Menteri Malaysia ketika itu dengan tegas berkata Malaysia akan melanggar resolusi PBB tersebut dan menghantar senjata ke Bosnia.

“PBB dan NATO membenarkan orang-orang Bosnia disembelih oleh puak Serb.”– ujar Dr. Mahathir Mohamad.

Malaysia waktu itu sudah pun menghantar tentera pengaman ke Bosnia. Malbat di Bosnia mempunyai kekuatan anggota kira-kira 1,500 orang, kontinjen tentera pengaman ketiga terbesar di Bosnia selepas Britain dan Perancis.

Tan Sri Razali Ismail, wakil tetap Malaysia ke PBB turut senada. Sungguhpun Malaysia tidak mahu konflik Bosnia berakhir dengan peperangan, namun sesuatu harus dilakukan agar Muslim Bosnia dapat mempertahankan diri dari keganasan puak Serb yang rata-rata beragama Kristian Orthodox.

Kementerian Luar Malaysia juga menegaskan akan menggandakan jumlah tentera pengaman Malbatt di Bosnia. Ia termasuklah jentera berat seperti kereta perisai dan kereta kebal.

Hanya selepas kenyataan tegas dari Dr. Mahathir, baharulah Pertubuhan Negara-Negara Islam (OIC), dalam satu persidangan, bersepakat dan bersetuju untuk membekalkan senjata dan bantuan kepada Muslim Bosnia. Menteri Luar Bosnia, Mohammed Sacirbey turut mengesahkan tawaran dari OIC, namun merahsiakan negara mana yang sedia membekalkan senjata dan bantuan kepada Bosnia. Ia kekal menjadi rahsia hingga kini.

Jenayah perang puak Serb di Srebrenica kemudiannya dibicarakan di Mahkamah Keadilan Antarabangsa (ICJ) dan Tribunal Jenayah Perang Antarabangsa. Puluhan inkuiri dari pihak-pihak terbabit diwujudkan, dan masih lagi dibicarakan hingga kini.

Info foto : Imej bertarikh 20 Oktober 1995, penemuan salah satu kubur mangsa pembunuhan beramai-ramai Srebrenica.

Nota Editor: Ini ialah artikel dari Retro Bola Sepak yang pernah dinaikkan di laman The Patriots 3 tahun yang lalu atas ehsan salah seorang penulis mereka pernah bernaung dibawah NGO kami.


Hilangnya Tanah Suci Baitulmaqdis: Salah Siapa?

Semasa dunia Islam bergembira meraikan pembukaan Hagia Sopia sebagai masjid semula, datang pula khabar kurang senang daripada Tanah Suci yang jauh di mata. Pada 19 Julai 2020, Astro Awani ada mengeluarkan satu laporan yang menggemparkan dunia. Google telah bertindak menghapuskan nama Palestin daripada Google Maps.

Tindakan yang sama juga dilakukan oleh syarikat Apple di dalam Apple Maps. Tindakan mereka ini dilihat selari dengan rancangan aneksasi (annexation plans) yang diumumkan oleh pengganas terulung dunia, Benyamin Natenyahu untuk memulakan rancangan ini diawal 1 Julai. Pengganas ini dilihat semakin berani apabila  Deal of the Century yang diumumkan oleh Donald Trump dijadikan sebagai alasan untuk menghalalkan segala tindakannya.

Perkara ini menjadi satu kebimbangan kepada masyarakat di dunia. Hal ini kerana satu jenayah terancang akan berlaku dan membabitkan jutaan nyawa yang tidak bersalah. Segala desakan yang dilakukan dari pihak Pertubuhan Bangsa-Bangsa Bersatu (PBB) dilihat seperti anjing menyalak bukit. Dek kerana kuasa veto Amerika Syarikat (AS) yang begitu kuat, negara-negara Islam dilihat hanya mampu menggigit kuku. Bahkan, suara Tun Dr Mahathir (Mantan Perdana Menteri) dan Presiden Recep Tayyib Redogan (Presiden Turki) hanya kuat di mata ummat Islam, tetapi bangsa Yahudi terus meludah tanpa segan dan silu.

Persoalan yang teus bermain difikiran kita pada hari ini adalah, siapa yang bersalah? Adakah salah Theodor Herlz yang menubuhkan organisasi dan fahaman Zionis dengan matlamat menubuhkan negara Israel? Adakah David Gurion yang bersalah kerana mewujudkan sebuah negara haram dan menjemput orang-orang Yahudi datang ke sana?

Adakah salah para presiden AS yang dilihat terlalu memanjakan puak-puak Zionis ini dengan memberi pelbagai kemudahan? Atau adakah salah umat Islam yang asyik berfoya-foya dan khayal dengan kecanduan dunia sehingga lupa tanggungjawab sebagai manusia yang sejati.

Perpecahan umat Islam pada hari ini begitu menggusarkan jiwa dan memberatkan mata kita. Terdapat banyak faktor yang boleh dilihat sebagai punca ummat Islam terus jatuh apabila mereka dibantai secara terancang. Perkara ini harus dipandang serius oleh semua pihak daripada pemerintah sehinggalah kepada rakyat.

Antara faktor kejatuhan umat Islam pada hari ini adalah hilangnya ilmu daripada masyarakat. Hilang di sini tidak bermaksud hilangnya pusat pengajian dan graduan lepasan universiti seluruh dunia. Namun yang hilang sebenarnya intipati ilmu di dalam diri manusia. Pelbagai kajian telah dilakukan dan banyak statistik dikeluarkan berkenaan jumlah kes jenayah di Malaysia sahaja khususnya di kalangan pelajar.

Benar, statistik dari tahun 2018 hingga tahun 2019 menunjukkan berlakunya penurunan sebanyak 436 tangkapan yang berlaku di kalangan pelajar Institusi Pengajian Tinggi (IPT). Namun, kes-kes jenayah tidak bermoral terus menerus berlaku sehinggakan masyarakat terus buta dan lali dengan simbahan dosa ini. Satu kajian yang dilakukan pada tahun 2019 oleh Kolej Universiti Islam Melaka (KUIM) menunjukkan satu statistik berkiatan jangkitan HIV berpunca daripada golongan LGBT sahaja sudah membimbangkan.

Pada tahun 2016, 36 peratus jangkitan HIV berpunca daripada golongan Gay. Selangor Kini pula ada mengeluarkan satu kenyataan Bahagian Kawalan Penyakit Kementerian Kesihatan menunjukkan pada tahun 2018 sahaja 57 peratus penghidap HIV adalah golongan Gay. Tidak cukup dengan itu, Berita Harian memetik keterangan Dr Mohd Izwan, bekas Timbalan Pengarah Keluarga, Sosial dan Pembangunan Komuniti JAKIM yang menyatakan bahawa statistik golongan LGBT di Malaysia meningkat dengan mendadak.

Lebih memilukan hati beliau berkata ianya bermula daripada kalangan pelajar berusia 12 hingga 15 tahun. Adakah kita berbangga dengan perkara ini? Melahirkan ramai orang cerdik pandai, membina banyak sekolah dan IPT, membawa ramai ilmuan luar dari negara Islam dan bukan Islam untuk mengajar tetapi hati terus menjadi hitam.

Adakah ianya sebab semakin ramai ulama’ meninggal dunia atau sebab hati kita terlalu sombong untuk berdamping dengan mereka sebelum mereka pergi dan menyambung legasi ilmu dan akhlak mereka. Belum lagi penulis mengulaskan berkaitan gerakan-gerakan pelampau Islam yang kononya berjuang demi Islam.

Sedangkan sebahagian daripad mereka cuba menunggang ilmu dan ada diantara mereka yang tidak mahu menuntut ilmu kerana merasa diri sudah berilmu. Bagaimana Islam dan Tanah Palestin hendak terbela jika masyarakat terus melahirkan orang seperti ini. Perkara ini harus disemak semula sama ada kita benar-benar meletakkan diri bersama ilmu dan akhlak atau hanya cukup sekadar memegang segulung ijazah.

Selain itu, faktor kejatuhan Islam pada hari ini adalah kekayaan dan kemewahan yang melampau. Kekayaan yang dimiliki sememangnya tidak boleh ditandingi lagi. Menurut United States Energy Information Administration (EIA) menunjukkan 5 daripada 10 pengeluar minyak utama dunia adalah negara Islam. 4 daripada negara-negara ini merupakan negara yang mempunyai kuasa ekonomi dan pengaruh yang besar di peringkat dunia dan 1 pernah menjadi seperti mereka iaitu Iraq.

Kekuatan dan kekayaan mereka diiktiraf oleh dunia sebagai di antara negara yang berpengaruh khususnya di Timur Tengah. Namun, negara-negara seperti ini juga yang saling bergaduh sesama mereka. Korupsi, perebutan kuasa dan maksiat terus menerus menjamu diri mereka. Tidak perlu juah, cukup sekadar melihat Malaysia.

Ahli politik tidak habis-habis lagi terpekik dan terlolong di Parlimen sedangkan mereka seharusnya membela agama dan masyarakat. Sifat mereka sama sahaja dengan negara-negara Islam yang lain yang hanya berebut kuasa untuk mendapatkan kekayaan yang ada. Tidak ramai daripada mereka sanggup walaupun untuk bersuara berkenaan nasib ummat Islam yang lain. Tiada lagi Ukhwan Islamiah seperti zaman kekhilafahan dahulu seperti cubit peha kanan, peha kiri turut sakit. Benarlah kata orang tua-tua,

Kalau tidak kerana kera,
Ayam di hutan menjadi korban,
Kalau tidak kerana harta,
Agama Islam terus ditegakkan.

Haruslah ummat Islam memahami bahawa tugas sebagai seorang Khalifah bukan hanya terletak pada bahu seorang pemerintah, tetapi semua  perlu memikul tanggungjawab yang sama. Masyarakat Islam perlulah mencerminkan diri sendiri dan memperbaiki sebarang kecacatan yang ada di dalam diri dan masyarakat.

Benar, bangsa Yahudi dan puak-puak Zionis sememangnya bertanggungjawab dalam hal ini. Namun kita juga perlu sedar kalau kita tidak membuka pintu, bagaimana pula ular boleh masuk ke rumah kita.

Aiman Najwan Bin Adnan
Jabatan Sejarah di Universiti Kebangsaan Malaysia (UKM) sesi 2019/2020.

RUJUKAN

Afix Redzuan, 2019, 57 Peratus Kes HIV Akibat Hubungan Sesama Lelaki, Selangor Kini, https://selangorkini.my/2019/11/57-peratus-kes-hiv-akibat-hubungan-sesama-lelaki/ [19 Julai 2020]

Audrey Dermawan, 2018, Bilangan Gay, Transgender Semakin Meningkat: JAKIM, Berita Harian Online, https://www.bharian.com.my/berita/nasional/2018/10/491972/bilangan-gay-transgender-semakin-meningkat-jakim [19 Julai 2020]

Dr Hafidzi Mohd Noor, 2020, Pelan Damai Trump Cubaan Hapus Palestin, Berita Harian Online, https://www.bharian.com.my/kolumnis/2020/02/652423/pelan-damai-trump-cubaan-hapus-palestin [19 Julai 2020]

Mohamad Afandi Md Ismail & Mohd Sabree Nasri, 2019, Gejala Lgbt Di Malaysia: Isu Dan Cadangan Penyelesaian, Kolej Universiti Islam Melaka (KUIM), hlm 57.

Muhammad Apendy Issahak, 2019, Jenayah Dalam Kalangan Pelajar Masih Membimbangkan, Berita Harian Online, https://www.bharian.com.my/berita/kes/2019/11/627250/jenayah-dalam-kalangan-pelajar-masih-membimbangkan [ 19 Julai 2020]

Riduaddin Daud, 2020, Palestin lenyap daripada Google Maps?, Astro Awani, http://www.astroawani.com/berita-dunia/palestin-lenyap-daripada-google-maps-251841 [19 Julai 2020]

Anon, 2019, What Countries Are The Top Producers And Consumers Of Oil?, United States Energy Information Administration (EIA), https://www.eia.gov/tools/faqs/faq.php?id=709&t=6 [19 Julai 2020]

UN News, 2020, Israel’s illegal annexation plans for Palestine, ‘disastrous’ for wider Middle East, United Nations (UN), https://news.un.org/en/story/2020/06/1067392 [19 Julai 2020]